Beto Kusyairy teruja bersaing di peringkat Asia Pasifik
Oleh HANISAH SELAMAT

22 Oktober 2022, 4:00 pm
PETALING JAYA – Pelakon Beto Kusyairy mengakui terharu disenaraikan dalam kategori Pelakon Lelaki Terbaik di Anugerah Asian Academy Creative (AACA) yang dijadualkan berlangsung di Singapura, Disember depan.
Katanya, dia tidak tahu namanya dihantar untuk pencalonan, apatah lagi lolos sebagai finalis sebaris dengan aktor hebat Asia Pasifik seperti Masaki Suda dari Jepun dan Jun Hae-In (Korea Selatan).
“Sudah tentu saya bersyukur. Pada masa sama bangga dan terkejut kerana sejujurnya saya tidak tahu pun dicalonkan. Saya cuma tahu nama dicalonkan daripada rakan produksi.
“Apatah lagi ini bukan sebarangan anugerah sebaliknya sebuah majlis berprestij di peringkat Asia Pasifik yang menghimpunkan pengkarya dari pelbagai platform media.
“Sukar untuk mengungkapkan kata-kata, namun paling pasti saya berasa amat teruja melihat nama dicalonkan sebaris pelakon hebat negara lain.
“Sebenarnya saya juga terkejut kerana terpilih dan menang di peringkat kebangsaan, seterusnya mewakili negara ke peringkat akhir,” katanya.

Beto dicalonkan menerusi drama bersiri 28 episod, Scammer 2 yang disiarkan menerusi Astro Ria pada April lalu.
Drama tersebut berkisar kisah Taqriz lakonan Beto yang menuntut bela atas kematian ayahnya disebabkan menjadi mangsa fitnah dalam urusan penjualan tanah di kampung mereka.
Pada masa sama, aktor versatil itu dalam nada rendah diri mengakui, dia tidak menganggap dirinya lebih bagus berbanding pelakon lain.
Bagi penerima trofi Pelakon Lelaki Terbaik Anugerah Skrin 2015 itu, bukan pengiktirafan dikejar sepanjang dua dekad dalam industri, namun menganggap sebagai bonus jika menerima anugerah.
“Perkara utama yang selalu saya fikirkan setiap kali diberikan tanggungjawab membawakan sesuatu watak adalah bagaimana untuk membawakan peranan itu dengan lebih berkesan.
“Dalam bekerja saya lebih memikirkan impak lakonan kepada khalayak selain penerimaan penonton berbanding mengejar anugerah.
“Bagi saya, dicalonkan pun sudah besar maknanya selain membuatkan saya berasa cukup dihargai,” katanya lagi.
Terdahulu, Beto berkongsi kegembiraan dengan memuatnaik paparan senarai finalis kategori Pelakon Lelaki Terbaik dalam Instagram.
Wakil negara lain yang bertanding antaranya termasuk Kenneth Ma dari Hong Kong, Refal Hady (Indonesia) serta Yoson An (Australia).
Selain Beto, watak Kirana dalam drama Dendam Seorang Isteri turut membawa tuah kepada Nad Zainal yang mewakili Malaysia bagi kategori Pelakon Wanita Terbaik.
Ganjil terbitan Razor’s Edge Pictures arahan Datuk Yusry Abdul Halim pula merebut trofi Drama Bersiri Terbaik pada Malam Gala AACA 2022.
AACA dianjurkan bagi meraikan kandungan dan karya kreatif terbaik yang diterbitkan 16 negara di rantau Asia Pasifik.
Penganjuran acara yang bermula pada 2018 itu diadakan pada Disember setiap tahun yang juga sebahagian daripada Festival Media Singapura.
Sebelum ini, filem tempatan Garden Of The Evening Mists pernah diangkat sebagai Filem Terbaik pada 2020, manakala pelakon Miller Khan dinobatkan Pelakon Pembantu Lelaki Terbaik bagi drama The Bridge pada 2020.
Aktres Yeo Yan Yan pula menerima trofi Pelakon Wanita Terbaik bagi drama bersiri Invisible Stories di bawah HBO juga pada tahun sama. – KOSMO! ONLINE


Warga emas maut kebakaran, pasang lilin jimat elektrik
Oleh WAT KAMAL ABAS

22 Oktober 2022, 2:54 pm
BAGAN SERAI – Seorang warga emas maut manakala kakaknya cedera setelah rumah mereka di Kampung Teluk di sini terbakar pada pukul 5.45 pagi hari ini.
Pemangku Ketua Polis Daerah Kerian, Deputi Superintendan Hudri Mohd. Arshad berkata, mangsa yang cedera, Tan Boy Soo, 74, serta Tan Ah Nya, 69, telah lama menghuni rumah itu yang dibuat daripada papan dan simen tersebut.
“Siasatan awal mendapati, Boy Soo berjaya diselamatkan, manakala adiknya, Ah Nya terperangkap kerana api marak.
“Mayat mangsa ditemui di lantai ruang tamu dan punca kematian dipercayai sesak nafas,” katanya dalam satu kenyataan hari ini.
Menurutnya, jiran mangsa memaklumkan kepada pasukan penyelamat dia terjaga daripada tidur kerana terhidu asap kira-kira pukul 5 pagi.
“Sebaik terjaga, mereka pergi ke rumah mangsa dan mendapati bahagian ruang tamu rumah itu terbakar. Mereka menendang pintu jeriji pintu untuk masuk menyelamatkan Boy Soo.

“Adik mangsa tidak dapat diselamatkan kerana api marak,” katanya.
Tambahnya, siasatan awal juga mendapati punca kebakaran dipercayai daripada api lilin. Rumah mangsa mempunyai bekalan elektrik, namun mereka mengunakan lilin pada waktu malam untuk menjimatkan penggunaan bil.- KOSMO! ONLINE


Semak keputusan rayuan UA 25 Oktober depan
Oleh MOHD. HUSNI MOHD. NOOR

22 Oktober 2022, 3:04 pm
PUTRAJAYA – Keputusan permohonan rayuan melanjutkan ke Universiti Awam (UA) bagi Program Lepasan STPM/Setaraf Sesi Akademik 2022/2023 akan diumumkan pada 25 Oktober ini.
Kementerian Pengajian Tinggi (KPT) berkata, keputusan boleh disemak secara dalam talian mulai 12 tengah hari 25 Oktober hingga 5 petang pada 30 Oktober ini.
Menurutnya, semakan boleh dibuat menerusi https://jpt.utm.my, http://jpt.uum.edu.my, https://jpt.unimas.my, http://jpt.ums.edu.my dan http://jpt.umt.edu.my.
“Semakan juga boleh dibuat melalui Aplikasi Mobile UPU Pocket di telefon pintar.
“Pengesahan setuju terima tawaran dan surat tawaran boleh dicetak mulai 26 Oktober hingga 30 Oktober 2022 di laman web rasmi UA,” katanya dalam satu kenyataan di sini tadi.
Katanya, surat tawaran rasmi akan dikeluarkan oleh UA kepada yang berjaya dan boleh dicetak mulai 26 Oktober 2022 setelah calon membuat pengesahan setuju terima tawaran dalam tempoh yang dinyatakan.

Jelasnya lagi, tawaran adalah muktamad dan sebarang permohonan pertukaran program pengajian dan UA adalah tidak dibenarkan.
Sebarang pertanyaan boleh hubungi talian 03 – 8684 2363 atau emel [email protected] atau Facebook, KEMASUKAN BPKP JPT dan Instagram :@KEMASUKANBkpa.-KOSMO! ONLINE


Sheila Rusly kongsi tip rumah tangga kepada menantu
Oleh LIA OTHMAN

22 Oktober 2022, 2:29 pm
SUBANG JAYA – Pengarah dan penerbit Sheila Rusly mendedahkan sering berkongsi rahsia dan tip untuk kekal bahagia dalam rumah tangga kepada menantunya iaitu pelakon Elisya Sandha.
Sheila, 51, berkata, tiga perkara paling penting untuk diberi perhatian ialah menjaga hati suami, menjaga perut iaitu dengan memasak dan hubungan intim.
“Saya selalu berkongsi tip dengan Elisya kalau nak bahagiakan suami kena jaga tiga perkara. Satu kena jaga hati, kedua jaga perut dia dan ketiga jaga anu (hubungan intim).
“Sekarang ‘anu’ jaga dulu… itu salah! Nanti bila dah tak sedap kau cari lain. Tiga perkara itu sahaja.
“Jaga hati dia jangan buat benda yang suami tak suka. Rajin memasak untuk ikat perut suami. Barulah hubungan intim sekali atau dua kali seminggu,” ujarnya.
Sementara itu, Sheila bersyukur kerana dikurniakan menantu yang rajin membantunya di dapur.

Malah, Elisya juga tidak pernah berhenti mencuba masakan baharu untuk menambat hati suaminya, Uzair Haqimy.
“Setiap kali saya di dapur dia akan tanya masak apa. Dia tanya macam mana nak buat masakan itu, dulu dia siap catit pada buku nota tapi sekarang dia dah mudah faham.
“Setahun jadi menantu nampak dia banyak belajar, sekarang sekali atau dua kali cuba sudah terus jadi,” ujarnya.
Sheila ditemui pada majlis pelancaran program masakan terbaharu Dapur Tempur di Subang Gio, di sini, baru-baru ini.
Menerusi program tersebut, Sheila menggalas tanggungjawab sebagai juri bersama cef selebriti, Cef Adu Amran.
Dapur Tempur bakal bersiaran sebanyak lapan episod akan menemui penonton bermula 3 November ini, setiap hari Khamis pukul 8.30 malam di TV9. – KOSMO! ONLINE


Biawak panik dikejar pemuda Felda
Oleh FLORINA DERIS

22 Oktober 2022, 2:35 pm
PETALING JAYA – Seorang pemuda yang bekerja di Felda Umas Tawau sedang duduk di tepi jalan sebelum seekor biawak komodo tiba-tiba muncul di sebuah parit menyebabkan dia mengejar binatang tersebut, semalam.
Seorang pengguna TikTok, Mr_Haikal yang dipercayai berasal daripada Sabah, memuat naik video tersebut menerusi akaun miliknya dan berjaya meraih lebih daripada dua juta tontonan.
“Sebenarnya saya sedang duduk tepi jalan itu. Agak terkejut dengan kemunculan mendadak biawak tersebut, apalagi, saya pun kejarlah,” kata pemuda yang bekerja dalam sektor perladangan itu.
Susulan itu, rata-rata netizen berasa terhibur melihat gelagat biawak yang terlihat agak panik untuk menyelamatkan diri daripada dikejar.
“Akhirnya, dia membuka teknik menghilangkan diri tanpa jejak,” ujar seorang pengguna.
“Biawak itu panik sangat sehingga terlupa untuk menggunakan teknik menghilangkan diri. Padahal daripada awal, dia boleh saja melakukannya,“ komen seorang pengguna yang lain

Menerusi video tersebut, terlihat seekor biawak komodo berusaha melarikan diri dan mencuba untuk memanjat pokok sawit namun terjatuh lantas memaksanya berlari di darat sebelum menghilangkan diri dalam sebuah parit ladang kelapa sawit.
Dalam pada itu, terdapat juga netizen yang memuji teknik rakaman pemuda tersebut dan menyarankannya mengubah kerjaya kepada jurugambar.
“Wah, abang patut kerja jadi jurugambar filem aksi ni. Gambar tengah berlari mengejar biawak pun, video masih jelas,” tulis seorang pengguna di TikTok.
“Abang salah bidang ni. Sepatutnya abang menjadi jurugambar kumpulan paranormal. Teknik agak bagus, fokus rapat dan bukan terus mengalihkan fokus sewaktu berlari,” ujar seorang pengguna lain.
“Eh, kenapa dia melarikan diri sebijik seperti rakan saya yang enggan membayar hutang?” komen pengguna lain. – KOSMO! ONLINE


MAYC beri bayangan kekal sokong kerajaan
Oleh AMREE AHMAD

22 Oktober 2022, 2:38 pm
PUTRAJAYA- Persatuan Kelab-Kelab Belia Malaysia (MAYC) mengulangi pendiriannya akan terus kekal menyokong mana-mana kerajaan tidak kira siapa bakal mentadbir negara selepas Pilihan Raya Umum ke-15 (PRU15) kelak.
Bagaimanapun, Presiden MAYC Kebangsaan, Mohd. Al Hafizi Abu Bakar dalam nada berlapik memberi bayangan awal bahawa organisasi tersebut lebih cenderung kepada Barisan Nasional (BN).
Malah,secara berseloroh,beliau mengingatkan balik 47,366 ahlinya di seluruh negara agar tidak lupa penipuan janji dibuat kerajaan sebelum ini terhadap golongan belia.
“Macam isu pemansuhan pinjaman Perbadanan Tabung Pendidikan Tinggi Nasional (PTPTN) memang tidak logik tetapi ramai anak muda terpedaya serta percaya,” katanya selepas menghadiri Persidangan Dewan Muda MAYC 2022 di sini tadi.
Mengulas lanjut, Mohd. Al Hafiz menyeru agar ahli-ahlinya tidak lagi mengundi parti yang suka berjanji kosong.
“Saya tahu ada ahli MAYC yang prokerajaan dan ada juga tidak, tetapi insya-Allah kami tetap bersama kerajaan meskipun kerajaan yang sebelum ini tidak selesa dengan kami,” jelasnya. – KOSMO! ONLINE


Lelaki perkosa budak lapan tahun diberkas
Oleh IVAN AMIRUL

22 Oktober 2022, 3:25 pm
SEMPORNA – Seorang lelaki ditahan tidak sampai 24 jam selepas merogol seorang kanak-kanak perempuan berusia lapan tahun di daerah ini pada Khamis lalu.
Kejadian pada pukul 8.30 hingga 9.30 malam itu dikatakan berlaku ketika mangsa berada di pekan Semporna sebelum didatangi seorang individu tidak dikenali.
Suspek membawa mangsa menaiki sebuah kenderaan pacuan empat roda ke satu lokasi yang tidak diketahui.
Ketua Polis Daerah Semporna, Superintendan Mohd Farhan Lee Abdullah berkata, pihaknya menerima laporan mengenai kejadian itu pada pukul 12.09 tengah malam tadi yang dibuat ibu saudara mangsa.
“Pengadu memaklumkan anak saudaranya (mangsa) dirogol lelaki tidak dikenali. Mangsa ditemui rakannya dalam keadaan lemah di belakang sebuah pasar raya.
“Ekoran laporan itu, pegawai dan anggota Bahagian Siasatan Jenayah berjaya menangkap suspek di sebuah rumah tidak bernombor pada pukul 2.30 pagi hari sama.

“Suspek adalah lelaki tempatan berusia 40 tahun dan direman tujuh hari bermula semalam untuk siasatan lanjut,” katanya dalam kenyataan hari ini.
Mengulas lanjut, Mohd. Farhan berkata, mangsa dihantar ke Hospital Semporna sebelum dirujuk ke Hospital Tawau untuk pemeriksaan lanjut.
Kes disiasat mengikut Seksyen 376(2)(e) Kanun Keseksaan yang membawa hukuman penjara maksimum 30 tahun dan sebatan. – KOSMO! ONLINE


Tak dapat cikgu, Nora okey anak pilih kerjaya seni
Oleh LIA OTHMAN

22 Oktober 2022, 3:20 pm
KUALA LUMPUR – Penyanyi Datuk Nora Ariffin menyokong keputusan anaknya Putri Dahlia untuk menjadi penyanyi selepas permohonan melanjutkan pelajaran dalam bidang pendidikan gagal.
Nora, 49, berkata, dia percaya rezeki anaknya untuk menyambung pelajaran dan bergelar guru bahasa Inggeris masih belum sampai.
“Sebenarnya Putri Dahlia bercita-cita nak jadi guru Bahasa Inggeris, memandangkan saya pun selalu baca bahawa kita kekurangan guru-guru tersebut terutama sekali di luar bandar.
“Sebagai ibu memang saya sokong bila dia pilih untuk jadi pendidik. Itu kerjaya yang sangat mulia.
“Malangnya semua permohonan ditolak. UPSI (Universiti Perguruan Sultan Idris), UiTM (Universiti Teknologi Mara), UIAM (Universiti Islam Antarabangsa Malaysia), semuanya tak dapat.
“Mungkin tiada rezeki, jangan putus asa dan kena cuba lagi,” ujarnya.

Terdahulu, lagu ciptaan nyanyian Putri Dahlia atau nama sebenarnya Putri Nur Dahlia mendapat perhatian dan tular dalam Tiktok.
Putri Dahlia menghasilkan beberapa lagu bahasa Inggeris antaranya Set U Free, Mi amor, Butterflies dan Old Love.
Lagu berjudul Old Love nyanyiannya bersama Yuji mencatat 7.6 juta tontonan selepas dua bulan dimuat naik dalam YouTube.
Sementara itu, Nora berkata, anak ketiganya itu mewarisi bakat seni daripada arwah suaminya Johan Nawawi.
Penyanyi Di Persimpangan Delima itu juga berharap Putri Dahlia memanfaatkan bakat yang ada itu sebaik mungkin.
“Akhirnya Putri Dahlia fokus kepada nyanyian, mencipta lagu, tulis lirik dan terbitkan lagu. Persis Johan Nawawi.
“Sebagai ibu, saya hanya sokong dan berdoa agar anak yang banyak mewarisi bakat arwah Johan ini berjaya dunia dan akhirat. Insya-Allah,” katanya. – KOSMO! ONLINE


Ribut petir di empat negeri
Oleh TUAN NURHIDAYAH TUAN AB.GHANI

22 Oktober 2022, 2:45 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan empat negeri sehingga pukul 5 petang ini.
Menurut MetMalaysia, di Semenanjung Malaysia, dua negeri terlibat adalah negeri Pahang (Rompin) manakala Johor (Segamat, Kluang, Mersing, Kulai, Kota Tinggi dan Johor Bahru).
“Seterusnya, bagi Sarawak, Kuching, Serian, Samarahan, Betong, Sarikei (Pakan dan Sarikei), Kapit (Belaga), Miri (Telang Usan) dan Limbang.
“Manakala Sabah, Pantai Barat (Papar, Putatan, Penampang, Kota Kinabalu dan Tuaran), Tawau (Lahad Datu) dan Sandakan (Kinabatangan dan Sandakan),” katanya dalam hantaran Facebook. – KOSMO! ONLINE


Gempa bumi sederhana di Sichuan, China
Oleh TUAN NURHIDAYAH TUAN AB.GHANI

22 Oktober 2022, 2:26 pm
PETALING JAYA – Satu kejadian gempa bumi sederhana telah berlaku di Sichuan, China pada pukul 1.17 tengah hari tadi.
Jabatan Meteorologi Malaysia (MetMalaysia) dalam satu kenyataan berkata, gempa bumi itu berukuran 5.3 skala Richter.
“Kejadian gempa itu berlaku di 29.5 darjah utara dan 102.0 darjah timur.
“Pusat gempa bumi itu terletak di 244 kilometer (km) Barat Daya dari Chengdu, China dengan kedalaman 61 km,” katanya.
Menurut MetMalaysia, susulan kejadian gempa bumi berkenaan tiada ancaman tsunami kepada Malaysia. – KOSMO! ONLINE


Agenda literasi negara mampu direalisasikan oleh BN
Oleh ABDUL RASHID ABDUL RAHMAN

22 Oktober 2022, 3:01 pm
BERA – Perdana Menteri, Datuk Seri Ismail Sabri Yaakob berkata, agenda literasi digital negara mampu ditingkatkan dan menjadi kenyataan jika Barisan Nasional (BN) terus menerajui negara.
Beliau berkata, kerajaan sentiasa menitikberatkan penguasaan literasi digital dalam kalangan Keluarga Malaysia terutamanya ketika negara menempuh era revolusi industri 4.0 dan melangkah ke hadapan menjadi sebuah negara berpendapatan tinggi.
“Industri 4.0 mencakupi penemuan pelbagai teknologi baharu seperti automasi, internet pelbagai benda (IoT), analisis dan data raya, integrasi sistem, penggunaan robotik dan pengkomputeran awan yang bakal merancakkan kemajuan landskap dunia moden.
“Untuk makluman semua, literasi digital yang kita miliki hari ini mewakili sebahagian ilmu yang terlalu kecil berbanding apa yang bakal hadir pada masa hadapan, bahkan ketika itu pasaran kerja memerlukan individu berkemahiran tinggi, kreatif dan mempunyai pemikiran kritis,”katanya ketika berucap pada majlis penyampaian sumbangan Perdana Menteri dan penyerahan komputer #thetaCares di Dewan Konvensyen Bera di sini hari ini.
Tambahnya, dalam revolusi industri 4.0, segala urusan harian manusia akan banyak bergantung kepada teknologi terkini seperti automasi robotik yang dicipta khusus untuk mengoptimumkan keperluan dan keselesaan manusia.
Menurut Ismail Sabri penggunaan teknologi muktahir ini membawa cabaran baharu kepada semua sektor dalam negara ini yang memerlukan mereka berubah seiring dengan transformasi digital untuk kekal berdaya saing.

Katanya, kerajaan turut melancarkan Inisiatif Malaysia Digital (MD) pada Julai lalu yang memberi isyarat kepada dunia bahawa Malaysia bersiap siaga untuk meletakkan negara di saf hadapan dalam sektor ekonomi digital.
Dalam pada itu katanya, kerajaan sentiasa mengutamakan pembangunan digital dan kekal komited mewujudkan masyarakat celik teknologi seperti bagi merapatkan jurang digital dalam kalangan belia melalui Pakej Remaja Keluarga Malaysia dengan tawaran langganan pelan data internet dengan hanya RM30.
Selain itu katanya, kerajaan akan memperluas tafsiran peranti digital di bawah Skim Pembiayaan Komputer dan Telefon Pintar untuk turut merangkumi jam tangan pintar.
Tambahnya, di bawah projek Jalinan Digital Negara (Jendela) fasa 2, kerajaan akan menyediakan 100 peratus liputan internet di kawasan berpenduduk.
“Pelaksanaan projek internet luar bandar dengan mengoptimumkan jaringan kabel elektrik untuk menyediakan kemudahan jalur lebar berkelajuan tinggi kepada lebih 60,000 penduduk luar bandar.
“Digital Nasional Berhad (DNB) akan memperluas rangkaian 5G di seluruh negara merangkumi 70 peratus kawasan berpendudukan tinggi dan Keluarga Malaysia juga bakal menikmati kelajuan internet lebih pantas dan capaian internet 5G yang lebih murah,” ujarnya. – KOSMO! ONLINE


Kehilangan ayah ilham Farahdhiya cipta lagu
Oleh HANISAH SELAMAT

22 Oktober 2022, 1:09 pm
PETALING JAYA – Kerinduan terhadap ayahanda tercinta mencetuskan ilham buat Farahdhiya untuk mendedikasikan lagu berjudul Tak Terganti yang dihasilkan penyanyi itu sendiri.
Katanya, sepanjang 18 tahun bergelar anak seni, inilah kali pertama dia menggubah sebuah karya sekali gus membuatkan lagu itu dirasakan cukup dekat di hati.
“Sebelum ini tak pernah terfikir untuk cipta lagu sendiri walaupun selalu ada yang bertanya. Saya tak buat sebab fikir lebih baik beri tanggungjawab itu kepada pakar.
“Cuma kali ini ilham datang tak dirancang kerana melodi itu muncul secara tiba-tiba, malah cukup indah apabila disantunkan dengan seni kata.
“Ramai sebenarnya yang selalu bertanya bila nak keluar lagu balada macam Bertakhta Di Hati itu. Jadi, ini adalah lagu pertama yang saya cipta sepanjang 18 tahun dalam industri ini.
“Tak Terganti ini juga sangat sentimental kerana ini merupakan nukilan khas yang ditujukan buat ayah, Allahyarham Mohd. Amin Zubir yang meninggal dunia pada 2020,” katanya.

Allahyarham menghembuskan nafas terakhir pada usia 68 tahun berikutan masalah Sekatan Pulmonari Kronik (COPD) iaitu penyakit paru-paru yang mempengaruhi pernafasannya.
Sementara itu, kata Farahdhiya, dia tidak nafikan Bertakhta Di Hati memberikan impak besar terhadap kerjaya nyanyiannya apabila kekal sebagai lagu ‘berhantu’ sehingga sekarang.
Biarpun sedar sukar menandingi kekuatan dendangan yang dilancarkan pada 2004 itu, Tak Terganti juga diyakini mampu memancing perhatian ramai.
Berkongsi lagi mengenai buah tangan terkini, kata pemilik nama sebenar Nur Farahdhiya Mohd. Amin itu, melodi dan lirik karya tersebut tercetus ketika berada di sebuah hotel.
Malah dia turut berdepan cabaran dalam pemilihan patah perkataan yang tepat untuk menggambarkan perasaan kehilangan yang dilaluinya itu.
“Melodi muncul ketika saya mandi di hotel tempat saya menginap. Waktu itu bunyi air yang kedengaran syahdu menyentak emosi dan saya terus menangis ketika mendendangkan melodinya.
“Walaupun belum ada lirik, melodi itu mengingatkan saya kepada arwah yang selama ini menjadi nadi kehidupan. Jadi setiap hari saya cuba mencari perkataan yang betul untuk lirik ini berdasarkan perasaan saya terhadap ayah.
“Memang mustahil untuk saya rangkumkan semua rasa dalam satu lagu, tetapi segala yang saya zahirkan dalam Tak Terganti adalah memori terindah untuk dikenang selamanya.
“Hampir dua dekad dalam arena seni, boleh dikatakan lagu ini paling lama pernah dirakamkan sedangkan sebelum itu proses rakaman hanya satu hingga dua jam,” katanya.
Lebih membanggakan katanya, Tak Terganti terbitan Seventeen Eleven Music  turut dipilih untuk melatari slot Mega Drama Astro, Roti Cicah Susu. – KOSMO! ONLINE


EPL: Aston Villa akhirnya nekad pecat Gerrard
Oleh KOSMO!

22 Oktober 2022, 1:00 pm
LONDON – Jangka hayat Steven Gerrard sebagai pengurus Aston Villa berakhir apabila beliau dipecat selepas pasukan itu tewas 0-3 kepada Fulham pada aksi Liga Perdana Inggeris (EPL) di Craven Cottage awal pagi semalam.
Legenda Liverpool itu sepatutnya sudah menjangkakan keputusan (dipecat) tersebut sebaik sahaja perlawanan tamat memandangkan Villa hanya mencatat dua kemenangan musim ini selain menghuni tangga ke-17 liga dengan sembilan mata.
“Kami berterima kasih kepada Steven (Gerrard) atas kerja kerasnya selama ini membimbing pasukan. Kami mengucapkan selamat maju jaya kepada beliau dalam kariernya selepas ini,” kata Villa menerusi satu kenyataan.
Walaupun menandatangani kontrak selama tiga tahun pada November tahun lalu, namun ia tidak bertahan lama buat Gerrard apabila ditunjuk jalan keluar selepas hanya mencatat 12 kemenangan dalam 38 perlawanan.
Selepas tamat perlawanan semalam, Gerrard mengakui kedudukannya sudah tidak selamat apabila mengatakan prestasi barisan pemainnya tidak mencapai standard yang dimahukan.
“Secara jujur, kami adalah pasukan kedua terbaik dalam perlawanan malam ini (semalam) dan saya fikir Villa sangat bertuah kerana tidak dibelasah di separuh masa pertama. Terima kasih kepada penjaga gol (Emiliano Martinez) yang beraksi cemerlang.

“Prestasi seperti ini jauh daripada sempurna. Secara peribadi, satu malam yang sangat sukar untuk saya. Kita tunggu dan lihat apa yang akan berlaku, tetapi saya faham situasi ketika ini,” katanya.
Beberapa nama mula disebut-sebut bakal mengambil alih kerusi panas yang ditinggalkan Gerrad itu termasuk bekas pengendali Tottenham Hotspur, Mauricio Pochettino serta bekas pengurus Chelsea, Thomas Tuchel. – AGENSI


Iedil Putra atau Iedil Dzuhrie?
Oleh NUR EMIRA SAIZALI

22 Oktober 2022, 12:46 pm
PETALING JAYA – “Sebelum ini guna nama Iedil Putra tetapi sekarang ditukar kepada Iedil Dzuhrie Alaudin.”
Demikian penjelasan bintang filem Terbaik Dari Langit itu mengenai kekeliruan ramai tentang nama pentas yang diguna pakai ketika ini.
Kata Iedil, kedua-dua nama yang digunakan sebelum ini dan sekarang diambil daripada nama penuhnya iaitu Tengku Iedilzuhrie Putra Tengku Alaudin.
“Sebenarnya Iedil Dzuhrie itu juga nama asal saya dan sudah empat tahun menggunakannya apabila mula berkecimpung sebagai anak seni di Jakarta, Indonesia.
“Pertukaran itu dilakukan kerana terlalu ramai guna nama Iedil Putra dan juga sebagai tanda tribute kepada nama arwah ayah, Tengku Alaudin,” katanya kepada Kosmo! Online pada sidang akbar drama Ijab Kabut baru-baru ini.
Bercerita lanjut, dia juga masih dalam usaha untuk menukar namanya dalam media sosial iaitu akaun Instagram.

“Dalam tempoh empat tahun, sudah berkali-kali saya meminta Instagram untuk tukar nama tersebut tetapi sehingga sekarang tiada sebarang maklum balas.
“Hari-hari saya mesej Instagram tetapi tidak berbalas. Jika ada yang tahu caranya, tolong bantu saya sebab benda ini jadi kekeliruan ramai.
“Di Indonesia pun saya sudah perlahan-lahan guna nama baru tersebut dan mula dikenali sebagai Iedil Dzuhrie,” katanya lagi.
Berkongsi tentang perjalanan karier, dia kini berulang-alik antara Malaysia dan Jakarta.
“Alhamdulillah rezeki berlakon di sana juga meriah namun saya tidak melupakan kerjaya seni di sini.
“Jika ada projek di sini, saya akan pulang ke tanah air,” ujarnya yang juga merupakan bintang utama filem Interchange.
Untuk rekod, Iedil mendirikan rumah tangga dengan pelakon Indonesia, Prisia Nasution pada tahun 2016.
Menerusi drama Ijab Kabut terbitan Viu Malaysia, Iedil, 38, turut bergandingan bersama Azira Shafinaz dan Fadlan Hazim. – KOSMO! ONLINE


Pelajar dibuli sebab tidak dipanggil guru displin kerana ponteng
Oleh MOHD YUNUS YAKKUB

22 Oktober 2022, 12:30 pm
KUALA LANGAT – Gara-gara tidak puas hati rakan ponteng tidak dipanggil guru displin membuatkan tiga pelajar sekolah menengah bertindak ‘mengajar’ rakannya itu di sebuah ladang kelapa sawit di Banting, baru-baru ini.
Dalam kejadian kira-kira pukul 9.50 pagi Rabu lalu, mangsa lelaki berusia 13 tahun cedera ringan di pipi akibat dipukul tiga rakan seusianya itu.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, pihaknya terdahulu mengesan sebuah video tular berdurasi 55 saat di media sosial berhubung seorang remaja lelaki berusia 13 tahun telah diganggu beberapa lelaki berhampiran ladang kelapa sawit.
Katanya, pihaknya kemudian telah menerima laporan polis kira-kira pukul 7.10 malam tadi dari seorang suri rumah berusia 40 tahun.
“Wanita itu memaklumkan anak lelakinya telah dibuli tiga pelajar lelaki semasa berada di sekitar kawasan Banting.
“Semasa kejadian mangsa turut mengalami kecederaan ringan iaitu kesakitan pada pipi akibat dipukul,” katanya dalam kenyataan hari ini.

Jelas Ahmad Ridhwan, hasil siasatan awal mendapati punca kejadian itu disebabkan suspek tidak berpuas hati kepada mangsa.
“Ini berikutan mangsa tidak dipanggil bertemu guru disiplin sekolah setelah kegiatan mereka ponteng sekolah pada 12 Oktober lalu.
“Kesemua pelajar lelaki terbabit telah dipanggil ke Ibu Pejabat Polis Daerah ini dan keterangan meraka telah dirakamkan,” ujarnya.
Kes disiasat mengikut mengikut Seksyen 147 Kanun Keseksaan.
Justeru, Ahmad Ridhwan menasihatkan kepada orang ramai supaya tidak membuat sebarang spekulasi atau menyebarkan berita yang tidak sahih yang boleh menggugat ketenteraman awam. -KOSMO!ONLINE


[VIDEO] Penunggang basikal cedera dilanggar motosikal
Oleh TUAN NURHIDAYAH TUAN AB.GHANI

22 Oktober 2022, 2:24 pm
SERDANG- Seorang penunggang basikal berusia 36 tahun dilanggar oleh sebuah motosikal di Jalan Putra Permai, berhampiran Stesen MRT Putra Permai arah Putrajaya di sini.
Ketua Polis Daerah Serdang, Asisten Komisioner A A Anbalagan berkata, berdasarkan rakaman kamera papan pemuka (dashcam) sebuah kenderaan, kemalangan tersebut berlaku pada 20 Oktober, pukul 8 malam namun laporan diterima pada esoknya sekitar pukul 3.47 petang.
“Kemalangan dipercayai berlaku apabila penunggang basikal yang datang dari arah Equine menghala ke Putrajaya.
“Pada awalnya, penunggang basikal berada di lorong kanan dan cuba menukar ke lorong kiri, namun, secara tiba-tiba sebuah motosikal melanggar basikal berkenaan dari arah belakang,” katanya dalam laporan hari ini.
Menurutnya lagi, rentetan dilanggar sebuah motosikal, penunggang basikal tersebut jatuh dan mengalami cedera ringan.
“Kenderaan bergerak perlahan ketika itu dan penunggang basikal juga didapati menunggang seorang diri.

“Buat masa ini, penunggang motosikal masih belum tampil membuat laporan polis dan kami dalam usaha mengesan penunggang motosikal berkenaan,” katanya.
Tambahan, kes ini masih lagi dalam siasatan pihak polis. – KOSMO! ONLINE


Thailand buka lebih 1,000 klinik ganja tahun ini, rawat lebih 10,000 pesakit
Oleh KOSMO!

22 Oktober 2022, 1:00 pm
BANGKOK – Thailand menyaksikan pembukaan lebih 1,000 klinik ganja pada tahun ini berikutan keputusan kerajaan membenarkan penggunaan kanabis secara meluas di seluruh negara, lapor laman berita Thaiger kelmarin.
Kementerian Kesihatan Awam Thailand memaklumkan bahawa dalam 1,026 klinik ganja yang dibuka pada tahun ini, 929 daripadanya dikendalikan secara langsung oleh pihaknya.
Bagi mengelak akibat yang tidak diingini daripada kebenaran penggunaan pokok ganja, kementerian itu berkata bahawa klinik itu juga berfungsi sebagai unit penyelidikan.
Penyelidikan tersebut kini merangkumi lebih 60 kajian tentang faedah penggunaan ganja untuk merawat pesakit yang mengalami pelbagai masalah kesihatan termasuk gangguan tidur, sakit kronik dan penurunan selera makan oleh pesakit kanser tahap akhir.
Sekurang-kurangnya lima rawatan berasaskan kanabis dalam senarai ubatan penting negara menggunakan kajian-kajian tersebut sebagai sumber dalam cadangan mereka.
Sejak awal tahun ini, kementerian itu memaklumkan bahawa bilangan pesakit yang mendapatkan rawatan berasaskan kanabis telah meningkat sebanyak 142 peratus atau lebih 10,000 pesakit di seluruh negara.

Kerajaan Thailand telah mengeluarkan pokok ganja daripada senarai narkotik yang diharamkan pada 6 Jun lalu – Agensi


Resort terbiar, sarang makhluk halus
Oleh MUHAMMAD HAIKAL RAMLI

22 Oktober 2022, 12:46 pm
PETALING JAYA – Sebuah resort yang dipercayai terletak di Kuantan, Pahang terus menjadi tanda tanya kerana terbiar begitu sahaja dan menjadi sarang makhluk halus.
Perkongsian video menerusi akaun TikTok @darktourismmalaysia memaparkan persekitaran resort yang tidak begitu usang namun terbiar begitu sahaja seperti menyimpan sebuah cerita.
Demikian video itu telah tular, ianya mengundang rasa seram kepada rata-rata netizen dan terdapat sebahagian besar netizen berkongsi kisah seram mereka berkaitan resort tersebut di ruangan komen.
“Dekat situ sarang pontianak bang, pergi masa senja atau malam, ada rezeki muncul la nanti,” komen seorang netizen.
“Seberang jalan rumah saya sahaja, terkadang cermin terbuka terkadang tertutup, saya buat tidak tahu sahaja, seram memang seram,” kongsi seorang netizen lagi di ruangan komen.
“Saya dan suami pernah menginap di situ, memang seram, macam ada yang memerhati dari luar tingkap,” komen netizen yang lainnya.

Dalam pada itu, terdapat juga netizen yang terkejut melihat resort itu terbengkalai begitu sahaja memandangkan fasiliti dan servis resort tersebut sangat praktikal untuk seisi keluarga.
“Tempat jatuh lagi dikenang, tempat selalu bawa anak-anak mandi dekat sini, sudah sunyi macam rumah hantu. Pernah jadi tempat ‘reunion’, banyak kenangan di sini,” tulis netizen tersebut.
“Sayangnya tempat ini dah terbiar, dulu masa duduk dekat Kuantan selalu mandi kolam dekat sini, sangat praktikal dan sesuai dengan keluarga yang besar,” komen seorang netizen.
Setakat ini, video tersebut telah meraih lebih 200,000 tontonan dengan 268 perkongsian dan dihujani lebih 300 komen- KOSMO! ONLINE


Damok sah sertai MTHelmets-MSi musim depan
Oleh MUHAMMAD RIDUAN MOHD HANAFIAH

22 Oktober 2022, 12:44 pm
SEPANG – Segala teka-teki kemana hala tuju pelumba negara, Syarifuddin Azman pada musim depan akhirnya terjawab apabila pelumba berusia 21 tahun sah menyertai pasukan Sepanyol, MTHelmets-MSi dalam kelas Moto3 di Kejuaraan Motosikal Dunia secara penuh pada tahun depan.
Syarifuddin atau dikenali sebagai Damok sebelum ini bimbang mengenai penyertaan sulungnya dalam kelas Moto3 di kejohanan berprestij itu selepas tiga musim menyertai Kejuaraan Dunia JuniorGP.
Dengan pengumuman tersebut, ia adalah semangat terbaik buat pelumba kelahiran Selangor tersebut kerana menjadi pelumba ke-10 negara yang beraksi di pentas dunia tahun depan selepas musim 2022 tiada seorang kelibat pelumba tempatan .
“Ia satu mimpi yang menjadi kenyataan apabila dapat membuat penampilan sulung di Kejuaraan Dunia Moto3 bersama pasukan MTHelmets-MSi.
“Saya ingin mengucapkan terima kasih kepada Zulfahmi Khairuddin iaitu pengurus saya yang bertungkus-lumus mencari tempat buat saya pada tahun depan. Saya terkejut juga dengan pengumuman ini kerana ketika itu saya sedang beraksi dalam sesi latihan bebas kedua.
“Zulfahmi meletakkan kepercayaan kepada saya dan saya juga memperoleh keputusan yang cukup baik di Kejuaraan Dunia JuniorGP tahun ini dan saya sudah bersedia untuk bertarung di Kejuaraan Dunia Moto3. Saya pasti ini adalah satu peringkat baharu selain menambahkan lagi pengalaman dalam karier saya.

“Ia juga dapat membantu saya untuk lebih matang sebagai seorang pelumba bersama pasukan ini. Saya berterima kasih kepada semua yang membantu saya ke MotoGP untuk musim 2023 nanti,” katanya pada sesi sidang media di sini semalam.
Damok menjadi pelumba kesepuluh negara beraksi di pentas MotoGP secara penuh selepas Shahrol Yuzy Ahmad Zaini menjadi individu pertama ke kancah perlumbaan tersebut.
Dalam pada itu, Damok berharap dengan berita baik tersebut dia mampu lakukan dengan lebih cemerlang menjelang perlumbaan Ahad nanti di ribuan penyokong laman sendiri.


EPL: Potter harap benteng kekal kebal
Oleh KOSMO!

22 Oktober 2022, 12:30 pm
LONDON – Chelsea mengharapkan benteng mereka mampu untuk terus bertahan dalam usaha melakar keputusan positif menjelang perlawanan getir menentang Manchester United pada aksi Liga Perdana Inggeris (EPL) pada aksi di Stamford Bridge malam ini.
Sebagai rekod, Potter masih kekal dengan rekod tanpa kalah sejak membimbing Chelsea pada Ogos lepas dengan merekodkan empat kemenangan dan satu keputusan seri selain gawang mereka tidak dibolosi sejak tiga aksi terakhir.
Malah, Potter turut membuat keputusan drastik dengan meletakkan Kepa Arrizabalaga sebagai penjaga gol No. 1 pasukan untuk menggantikan Edouard Mendy yang bergelut dengan prestasi musim ini.
Kata Potter, kekuatan benteng pertahanan menjadi sandaran pasukan bagi mengekang ancaman yang boleh diberikan skuad The Red Devils kendalian Erik Ten Hag nanti.
“Saya sangat berpuas hati dengan benteng pasukan sejak beberapa perlawanan lepas apabila kita sudah kebal dan tidak mudah dibolosi. Arrizabalaga juga menunjukkan contoh yang baik dengan menyelamatkan banyak percubaan bahaya pasukan lawan.
“Justeru, saya harap situasi yang sama dapat dilakukan pada aksi bertemu United kerana kita tahu pasukan lawan memiliki jentera serangan berbahaya yang boleh menyukarkan pasukan nanti,” katanya.

Sementara itu, bekas pengendali Brighton itu juga memberi amaran hanya kesebelasan yang terbaik akan diturunkan dalam setiap perlawanan meskipun ada dalam kalangan pemain risau dengan kekurangan minit permainan menjelang kejohanan Piala Dunia 2022 bulan depan.
“Ada yang mengatakan Pulisic memerlukan minit permainan bagi persiapan ke Piala Dunia, tetapi saya boleh sahkan hanya yang bersedia dan cergas sepenuhnya akan diturunkan dan situasi ini diwajibkan buat semua pemain,” katanya. – AGENSI


Syahida Asyiqin tekad bersara awal
Oleh TENGKU DANISH BAHRI TENGKU YUSOFF

22 Oktober 2022, 12:22 pm
PUJUK rayu kerajaan negeri Terengganu dan Persatuan Kanu Malaysia (Masca) gagal melembutkan hati atlet kanu sensasi, Syahida Asyiqin Rusli yang sudah membulatkan tekad untuk mengundurkan diri daripada sukan berkenaan.
Walaupun cemerlang pada Sukan Malaysia (Sukma) 2022, dia nekad untuk bersara pada usia 18 tahun bagi memberi tumpuan kepada pelajaran.
“Saya sedang menunggu tawaran untuk melanjutkan pelajaran dalam bidang Sains Sukan di Universiti Pendidikan Sultan Idris (UPSI).
“Keputusan (bersara) ini tidak dipengaruhi sesiapa. Sebenarnya ia bukan sukar diputuskan memandangkan penyertaan saya di dalam sukan kanu sebelum ini bukan ‘dirancang’,” katanya ketika ditemui di Kuala Terengganu semalam.
Terdahulu Syahida Asyiqin menerima insentif kemenangan Sukma berjumlah keseluruhan RM33,500 yang disampaikan Menteri Besar Terengganu, Datuk Seri Ahmad Samsuri Mokhtar.
Syahida Asyiqin berkata, dia tidak kesal walaupun memiliki peluang cerah untuk terus menyinar di dalam sukan kanu termasuk mewakili skuad kebangsaan pada Sukan SEA 2023.

Jelas atlet kelahiran Kuala Ibai, Kuala Terengganu itu, sebelum bermulanya Sukma, dia sudah bulatkan tekad menjadikan temasya sukan itu sebagai pertama dan terakhir.
“Awal penglibatan saya dalam sukan kanu hanya suka-suka, tidak sangka boleh capai kejayaan dalam Sukma 2022.
“Sebenarnya, keluarga saya pernah memujuk untuk terus kekal (sebagai atlet kanu) tetapi mereka faham dan menghormati keputusan saya apabila dijelaskan,” katanya.
Syahida Asyiqin memberitahu, beliau juga kini sudah tidak turun berlatih lagi bersama pasukan kanu sementara menunggu peluang untuk melanjutkan pelajaran di institusi pengajian tinggi (IPT) pada kemasukan akhir tahun ini.


[VIDEO] Penumpang feri terkandas lebih 6 jam selamat tiba di terminal
Oleh NORLIDA AKMAR IDROS

23 Oktober 2022, 10:56 pm
ALOR SETAR – Kesemua penumpang feri yang terkandas pada beting lumpur di perairan Kuala Kedah sejak pukul 3 petang tadi selamat tiba di Terminal Feri Kuala Kedah pada pukul 9.20 malam ini.
Feri tersebut ditarik menggunakan bot tunda milik sebuah syarikat kargo di sini kira-kira pukul 8.50 malam.
Difahamkan, feri berkenaan dapat ditarik keluar dari kawasan lumpur itu selepas air laut pasang.
Feri itu pada awalnya memuatkan seramai 547 penumpang dengan sebahagiannya telah dipindahkan ke bot milik Maritim Malaysia (APMM) dan bot nelayan ke terminal secara berperingkat.
Baki penumpang yang tiba, ketika ditemui mengadu keletihan kerana terpaksa berada di dalam feri itu lebih enam jam.
Terdapat beberapa penumpang yang terpaksa dibawa menggunakan kerusi roda kerana mendakwa keletihan.

Terdahulu, operasi pemindahan perubatan (Medevac) menggunakan bot APMM dan bot nelayan melibatkan dua penumpang yang mengalami sesak nafas.
Selain itu, operasi turut membabitkan dua penumpang yang merupakan pesakit saraf dan seorang lagi memerlukan rawatan dialisis.
Mereka dibawa ke Hospital Sultanah Bahiyah (HSB) di sini untuk rawatan.
Penumpang lain terdiri daripada warga emas, penumpang yang mengalami masalah kesihatan serta wanita bersama kanak-kanak dan bayi juga dipindahkan lebih awal menggunakan bot APMM dan bot nelayan.- KOSMO! ONLINE


“Jihan, lambat lagi ke habis pantang?”
Oleh KOSMO!

23 Oktober 2022, 9:54 pm
PETALING JAYA – Pengacara konsert Gegar Vaganza (GV), Nabil Ahmad secara berseloroh bertanya bilakah Jihan Musa akan kembali mengemudi rancangan itu.
Difahamkan Nabil berseloroh demikian apabila rakannya, Elly Mazlien atau Kak Lina kelihatan terlalu ‘hyperaktif’ setiap kali mengacarakan konsert yang memasuki minggu ke-6 itu.
“Jihan, kau lambat lagi ke nak habis pantang? Makanlah ikan haruan banyak-banyak. Aku dah tak lalu dengan Kak Lina ni,” ujarnya sebentar tadi.
Sebelumnya, Kak Lina seperti biasa menunjukkan ‘perangai’ aktif di atas pentas setiap kali mengacarakan konsert kegemaran ramai itu.
Rata-rata pengguna media sosial turut bersetuju malah ada yang inginkan gabungan Nabil-Lina terus dikekalkan untuk musim akan datang.
“Kadang tengok Kak Lina terlalu aktif ni menyampah juga, tapi secara jujurkan aku tengok rancangan ni sebab dia,” tulis @paksuirfan.

“Akao terus eh kau Nabil, depan-depan dia bagi. Tapi bagi aku GV kali ni menarik sebab Kak Lina ada,” jelas @eg9muor.
“Lucu dengan telatah pasangan ni, lagi elok gabung je Kak Lina, Nabil dan Jihan lepas ni. Tengok apa berlaku,” kata @zaibdiyusoff. – KOSMO! ONLINE


Peminat mahu Nabil, Kak Lina dan Jihan di GV10
Oleh KOSMO!

23 Oktober 2022, 11:16 pm
PETALING JAYA – Peminat Gegar Vaganza musim ke9 (GV9) meluahkan cadangan untuk gabungkan tiga pengacara, Nabil Ahmad, Elly Mazlein serta Jihan Musa pada musim ke-10 nanti.
Cadangan tersebut mungkin dikeluarkan selepas melihat ketiga-tiga pengacara tersebut mempunyai ‘stail’ tersendiri ketika mengacarakan program terbabit.
Tinjauan Kosmo! di laman sosial Twitter menyaksikan ramai peminat rancangan tersebut meluahkan cadangan itu bertujuan memeriahkan lagi program pilihan ramai itu.
“Aku rasa tahun depan perlu bertiga la host, macam sayang nak singkirkan Kak Lina sebagai pengacara,” tulis @saripah n_m.
“Apa salahnya kalau gabungkan saja ketiga-tiga pengacara ini, bagi aku lagi menarik. Nabil ada kelebihan dia, Jihan dengan Kak Lina pun sama,” ujar @Mat Guam.
“Lebih menarik lagi kalau digabungkan ketiga-tiga mereka, tengok apa jadi meletup atau tidak. Bukan tak boleh buat kan Astro, janji rangkin naik,” kata @mas_89.

Kata seorang pengguna media sosial, dia tidak kering gusi ketawa malam ini.
‘Ini GV9 atau Maharaja Lawak ni,’ jelasnya.
Terdahulu, Elly Mazlien atau Kak Lina Pom Pom telah menggantikan Jihan Musa sebagai pengacara selepas pelawak itu melahirkan bayi beberapa bulan yang lalu. – KOSMO! ONLINE


Siapa pengganti Dina Nazir?
Oleh KOSMO!

23 Oktober 2022, 9:32 pm
PETALING JAYA – Salah seorang peserta Gegar Vaganza (GV) musim ke sembilan, Dina Nazir baru sahaja kehilangan bapa tersayang beberapa hari lalu.
Melalui pengumuman yang dibuat oleh pengacara rancangan tersebut, Nabil Ahmad dan Elly Mazlein, slot nyanyian penyanyi dan penyampai radio tersebut bakal diganti dengan artis lain.
Ketika ini, para peminat konsert tersebut masih ternanti-nanti siapakah yang bakal menggantikan penyanyi bersuara lantang itu. – KOSMO! ONLINE.


Hasrat pasukan hoki Malaysia bangkit tidak kesampaian
Oleh MOHAMAD FAIZAL HASHIM

23 Oktober 2022, 11:10 pm
JOHOR BAHRU – Hasrat pasukan Malaysia untuk bangkit kecundang setelah dibelasah Australia 8-0 pada perlawanan kedua kejohanan hoki Bawah 21 tahun Piala Sultan Johor (SOJC) edisi ke-10 di Stadium Hoki Taman Daya, malam tadi.
Pada perlawanan itu, pasukan bimbingan Muhammad Amin Rahim beraksi dengan baik pada separuh masa pertama apabila mampu menyaingi kekuatan juara dua kali itu.
Pasukan negara hampir mengejutkan Australia menerusi serangan yang dilakukan Muhammad Khairul Norizam dan Hazreeq Alief Rosli namun dinafikan benteng pertahanan Australia.
Walaupun bertahan dengan cukup baik pada separuh masa pertama, gawang Malaysia bolos akhirnya pada minit ke-19 hasil siasatan Liam Hart menerusi gol padang.
Memasuki suku ketiga, aksi pasukan tuan rumah sedikit berbeza dan kurang menjadi, memberi ruang buat The Burras mengambil kesempatan meledak dua gol menerusi pukul sudut penalti yang disempurnakan oleh Jake Lambeth Cooper Burns pada minit ke-36 dan ke-44.
Australia terus buas memburu gol dengan menambah jaringan menerusi gol padang yang dijaringkan Hart dan Jack Holland pada minit ke-47 dan ke-49 bagi menambah derita pasukan tuan rumah.

Pada lima minit terakhir permainan, Australia yang dahagakan gol terus mengasak Malaysia dan berjaya meledak tiga gol menyaksikan Burns melengkapkan jaringan hatrik manakala Brodee Foster meledak gol pertamanya dalam kejohanan itu.
Keputusan itu menyaksikan Australia berada di tempat pertama liga dan nasib berbeza dialami Malaysia yang terperosok ke tangga tercorot.
Terdahulu, penyandang juara, Great Britain dikejutkan pasukan Jepun setelah tewas 1-2.
Gol Jepun dihasilkan oleh Hiro Saito dan Tsubasa Tanaka manakala gol tunggal Great Britain dijaringkan oleh Max Anderson, kesemua gol adalah menerusi gol padang.
Dalam perlawanan berasingan, pendatang baharu, Afrika Selatan turut melakarkan kejutan apabila menewaskan juara dua kali, India 5-4.
Afrika Selatan membuka jaringan seawal minit ketujuh menerusi Marvin Simons sebelum India menjarakkan kedudukan apabila Nand Sharda Tiwari meledak dua gol dan Uttam Singh menambah satu menjadikan kedudukan 3-1.
Pasukan bimbingan Joshua David bangkit menyamakan kedudukan hasil jaringan Fawaaz Kahder dan Senzwesihle Ngubane menerusi pukulan sudut penalti sebelum Sudeep Chirmako menambah jaringan buat India.
Cameron le Forestier memastikan kemenangan memihak buat Afrika Selatan apabila meledak dua gol pada 10 minit terakhir permainan menerusi gol padang dan pukulan sudut penalti. – KOSMO! ONLINE


Elon Musk hilang lebih RM473.8 bilion kurang setahun – Forbes
Oleh KOSMO!

23 Oktober 2022, 9:00 pm
WASHINGTON – Ketua Pegawai Eksekutif Tesla, Elon Musk kehilangan lebih AS$100 bilion (RM473.8 bilion) dalam tempoh kurang dari setahun, lapor laman berita RT semalam.
Menurut laporan majalah Forbes Jumaat lalu, nilai kekayaan Musk berkurangan hampir 35 peratus daripada AS$320.3 bilion (RM1.51 trilion) pada November tahun lalu kepada AS$209.4 bilion (RM992.14 bilion) pada Khamis lalu.
Forbes berkata, penurunan itu berlaku terutamanya disebabkan oleh kejatuhan mendadak dalam harga saham Tesla. Nilai kekayaan Musk turun AS$28 bilion (RM132.7 bilion) pada bulan ini sahaja.
“Beliau (Musk) menjual kereta berharga tinggi, jadi satu kemelesetan tidak akan baik untuk perniagaannya,” kata ketua strategi pasaran dari syarikat perundingan pelaburan  Miller Tabak + Co., Matt Maley dalam e-melnya kepada Forbes.
Rancangan Musk untuk membeli Twitter dengan menjual saham Tesla menyebabkan pelabur percaya bahawa beliau melakukan tindakan yang tidak bertanggungjawab dan membayar lebih, tambah Forbes.
Walaupun merekodkan penurunan dalam nilai kekayaannya, Musk masih orang terkaya di dunia. – Agensi


Guru cabul pelajar, mengaku bernafsu lihat tatu
Oleh KOSMO!

23 Oktober 2022, 10:00 pm
JAKARTA – Seorang guru Sekolah Menengah Pertama (SMP) di Kalimantan Selatan, Indonesia dilaporkan mencabul pelajarnya sendiri di kawasan sekolah, lapor laman berita Suara.com.
Ketua Polis Daerah Banjarbaru, AKPB Dody Harza Kusuma seperti dipetik oleh Ketua Perhubungan Awam, Tajudin Noor berkata, kejadian bermula apabila mangsa meminta izin daripada gurunya, AS, 37, untuk tidak menyertai aktiviti sukan.
“Tanpa disangka, AS menarik mangsa untuk duduk di atas lantai dan memeluknya dari belakang sambil meraba-raba dada dan mencium kawasan sensitif mangsa,” jelas Tajudin.
Akibat diperlakukan sebegitu, mangsa kemudian melarikan diri dari tempat kejadian untuk ke kelas sambil menangis.
“Ketika di dalam kelas, mangsa ditanya oleh saksi sebelum melaporkan kejadian itu kepada guru dan pengetua sekolah berkenaan,” jelasnya.
Keluarga mangsa kemudian melaporkan kejadian itu di  Balai Polis Liang Anggang.

Balai Polis Liang Anggang yang diketuai Aiptu Deden A Lesmana menjalankan siasatan berkaitan kes cabul yang dilakukan seorang penjawat awam dan berjaya menahan pelaku.
“Apabila disoal siasat, AS mengaku melakukan perbuatan itu kerana bernafsu ketika mangsa melawatnya dan membincangkan masalah tatu. Pelaku yang melihat tatu mangsa kemudian melakukan perbuatan lucah terhadap mangsa,” katanya.
Menurut pengakuannya, terdapat tiga orang pelajar lain yang dicium oleh pelaku di pipi kanan dan kiri ketika bertemu mereka di sekolah.
Pelaku bersama bukti kini dibawa ke Balai Polis Liang Anggang untuk disoal siasat bagi prosiding undang-undang selanjutnya. – Agensi


Australia terlalu kuat buat Young Tigers
Oleh MUHAMMAD ZUHAILY BADLISHAH

23 Oktober 2022, 10:31 pm
KUALA LUMPUR – Hasrat Malaysia untuk meraih kemenangan pertama pada aksi kedua Piala Sultan Johor (SOJC) tidak kesampaian apabila tewas teruk 0-8 kepada Australia sebentar tadi.
Kekalahan kedua di Stadium Hoki Taman Daya, Johor Bahru itu meletakkan pasukan hoki remaja lelaki negara di kedudukan tercorot liga sepusingan.
Lebih malang, skuad Young Tigers juga merupakan satu-satunya pasukan yang masih belum berjaya mencatat kemenangan selepas dua perlawanan berbanding lima lagi negara bertanding.
Ia selepas Jepun bangkit menewaskan Great Britain 2-1, manakala Afrika Selatan mencatat kemenagan 5-4 ke atas India dalam dua lagi aksi yang berlangsung hari ini.
Australia yang kini merekodkan kemenangan kedua berturut-turut, meraih enam gol menerusi ledakan hatrik Cooper Burns pada minit ke-44, 55 dan 58.
Lima lagi gol Kokkaburras diperoleh menerusi dua jaringan Lima Hart pada minit ke-19 dan 47 selain masing-masing satu daripada Jake Lambeth (m-36), Jack Holland (m-49) serta Brodee Foster (m-59).

Skuad bimbingan Amin Rahim yang memulakan kempen SOJC dengan kekalahan 2-5 kepada India semalam, akan meneruskan aksi ketiga menentang Afrika Selatan pada Selasa ini. – KOSMO! ONLINE


Peserta wanita GV9 ganti Dina Nadzir nyanyi lagu tugasan
Oleh MOHD. HAIKAL ISA

23 Oktober 2022, 11:03 pm
SHAH ALAM – Atas nama setiakawan, Tom, Shila Amzah dan Jaclyn Victor menggantikan Dina Nadzir yang tidak dapat mendendangkan lagu tugasan konsert minggu keenam Gegar Vaganza musim kesembilan (GV9).
“Terima kasih kerana mengisi kekosongan (Dina) pada malam ini,” demikian kata pengacara Nabil Ahmad usai tiga penyanyi wanita itu menyanyikan lagu Januari dendangan asal Glenn Fredly.
Dina atau nama sebenarnya, Faradina Mohd. Nadzir kehilangan bapa tersayang disebabkan komplikasi paru-paru sekali gus tidak dapat beraksi malam tadi.
Allahyarham Mohd. Nadzir Gulam, 64, pulang ke negeri abadi kira-kira pukul 10 pagi tadi di sebuah pusat perubatan di Johor Bahru.
Petang tadi, pengurus Dina iaitu Mickey mengesahkan perkara tersebut dan memaklumkan bahawa Allahyarham meninggal dunia akibat komplikasi paru-paru. Menurutnya, Dina bersama-sama ahli keluarga yang lain sempat berada di sisi Allahyarham sebelum beliau menghembuskan nafas yang terakhir.
“Arwah memang mempunyai penyakit kanser. Baru-baru ini, dia dimasukkan ke hospital sejak beberapa hari lalu kerana mengalami kegagalan paru-paru,” ujarnya.

Jenazah dikebumikan di Tanah Perkuburan Taman Impian Emas, Johor Bahru sebelum solat Asar pada petang Ahad.
Sehubungan itu,  Dina tidak dapat beraksi pada konsert GV9 minggu keenam bagi menghormati pemergian ayahandanya dan menguruskan urusan pengebumian. – KOSMO! ONLINE


EPL: The Gunners hampir jadi ‘mangsa’ Southampton
Oleh KOSMO!

23 Oktober 2022, 11:35 pm
LONDON – Pendahulu Liga Perdana Inggeris (EPL) mensia-siakan peluang keemasan untuk melebarkan jurang mata selepas terikat seri 1-1 bertemu Southampton sebentar tadi.
Pada aksi di Stadium St. Mary itu, skuad kendalian Mikel Arteta membariskan kesebelasan terbaik dengan Gabriel Jesus, Gabriel Martinelli dan Bukayo Saka mengetuai jentera serangan.
The Gunners dilihat memulakan aksi dengan langkah positif dengan melakukan siri serangan bahaya ke atas kubu The Saints.
Gol yang dicari Arsenal akhirnya tiba menerusi ledakan pemain tengah, Granit Xhaka selepas menerima hantaran Ben Whites seawal minit ke-11.
Jaringan tersebut menyuntik semangat pasukan pelawat untuk menambah gol tetapi setiap serangan berjaya dipatahkan sehingga tamat babak pertama.
Bersambung pada separuh masa kedua, skuad tuan rumah dilihat berpotensi untuk mencari gol penyamaan hasil gerakan pemain lincah, Romain Perraud.

Jaringan penyamaan yang dicari pasukan Southampton akhirnya hadir menerusi gol ledakan Stuart Armstrong yang menyudahkan hantaran Mohamed Elyounoussi pada minit ke-65.
Kedua-dua pasukan saling berbalas serangan tetapi keputusan 1-1 kekal sehingga wisel penamat.
Kedudukan Arsenal selaku pendahulu EPL masih tidak terjejas selepas mengutip 28 mata daripada 11 aksi dengan perbezaan dua mata berbanding pencabar terdekat, Manchester City. – KOSMO! ONLINE


2 maut pesawat ringan terhempas di kediaman
Oleh KOSMO!

23 Oktober 2022, 6:30 pm
KEENE, NEW HAMPSHIRE – Sebuah pesawat enjin tunggal terhempas di sebuah kediaman berhampiran lapangan terbang di negeri New Hampshire, Amerika Syarikat, Jumaat lalu, yang meragut nyawa kedua-dua penumpangnya, lapor stesen penyiaran CNN semalam.
Menurut pegawai majlis di bandar Keene, meskipun sebahagian daripada kediaman didiami beberapa keluarga itu terbakar akibat nahas tersebut, tiada kemalangan jiwa dilaporkan melibatkan penghuninya.
“Tiada kecederaan melibatkan penghuni bangunan kediaman tersebut. Malangnya, dua penumpang pesawat itu meninggal dunia,” kata pegawai sambil menyifatkan nahas itu sebagai kemalangan.
Pesawat Beechcraft Sierra itu terhempas di bahagian utara Lapangan Terbang Keene Dillant-Hopkins sejurus sebelum pukul 7 malam (waktu tempatan), Jumaat lalu, kata Pentadbiran Penerbangan Persekutuan kepada CNN.
“Pada pukul 6.48 petang (waktu tempatan), kami menerima panggilan kecemasan, justeru, anggota kami bergegas ke lokasi kejadian.
“Sebuah pesawat terhempas, pesawat ringan yang terhempas ke sebuah bangunan kediaman dan menyebabkan kebakaran yang diisytihar pada pukul 8.47 malam (waktu tempatan).

“Nahas itu berlaku sejurus selepas pesawat tersebut berlepas dari Lapangan Terbang Keene Dillant-Hopkins,” kata Datuk Bandar, George Hansel dalam satu sidang akhbar semalam.
Tambah beliau, lapan penghuni kediaman tersebut kini kehilangan tempat tinggal dan pasukan Palang Merah sedang membantu menempatkan mereka ke lokasi lain.
Siasatan ke atas nahas tersebut sedang dijalankan. – Agensi


Volodymyr Zelenskyy gesa dunia serang Russia
Oleh KOSMO!

23 Oktober 2022, 7:00 pm
KIEV – Presiden Ukraine, Volodymyr Zelenskyy meminta masyarakat dunia agar memberi amaran kepada Russia bahawa ia akan menghadapi tindak balas ketenteraan dengan segera sekiranya memutuskan menggunakan senjata nuklear terhadap Kiev, lapor laman berita RT semalam.
Dalam satu wawancara bersama stesen penyiaran CBC dan CTV minggu ini, Zelenskyy memberitahu bahawa Russia telah menggunakan taktik pemerasan ‘pengganas’ selain mendakwa bahawa Moscow hanya ‘memahami bahasa kekerasan’.
Menurut Zelenskyy, Russia berulang kali mengancam untuk menyerang ‘pusat pentadbiran’ di Ukraine termasuk membuat ancaman mengenai senjata nuklear. Beliau menggesa dunia untuk bertindak balas sekiranya serangan sedemikian berlaku.
“Ia tidak kira sama ada Ukraine adalah anggota Pertubuhan Perjanjian Atlantik Utara (NATO) atau tidak,” katanya sambil menambah bahawa tiada sesiapa harus dibenarkan ‘memeras ugut negara lain’ seperti seorang pengganas.
Jelas Zelenskyy, dunia harus memberitahu Russia bahawa: “Jika anda menyerang Bankova Street (Pejabat Presiden Ukraine), akan ada serangan di lokasi anda berada.”
“Jika Moscow benar-benar menyerang Kiev, perlu ada ‘serangan di pusat pentadbiran’ di Russia pada ‘saat berikutnya’ tanpa mengira akibat daripada serangan itu,” tambahnya. – Agensi


[VIDEO] Penumpang sesak nafas, kekejangan feri terkandas lebih 4 jam
Oleh NORLIDA AKMAR IDROS

23 Oktober 2022, 7:46 pm
ALOR SETAR – Beberapa penumpang dilaporkan mengalami sesak nafas dan kekejangan selepas feri dinaiki mereka terkandas di perairan Kuala Kedah di sini sejak pukul 3 petang tadi.
Kesemua penumpang terlibat kemudian dipindahkan menerusi operasi pemindahan perubatan (Medevac) menggunakan aset Maritim Malaysia (APMM) dan bot nelayan.
Turut dipindahkan ialah penumpang dalam kalangan warga emas yang mempunyai masalah kesihatan serta ibu bersama bayi.
Seorang penumpang, Muhammad Faizal Abdullah, 36, berkata, feri tersebut berlayar dari Terminal Feri Penumpang Kuah, Langkawi kira-kira pukul 1 tengah hari tadi.
“Bagaimanapun, feri tiba-tiba tersangkut pada beting lumpur tidak jauh dari Terminal Feri Kuala Kedah kira-kira pukul 3 petang.
“Kami sudah lebih empat jam terkandas dan ketika ini terdapat sebuah bot yang menarik keluar feri dari lumpur,” katanya ketika dihubungi di sini hari ini.

Katanya, beberapa penumpang yang mengalami masalah kesihatan telah dipindahkan ke bot lain.
“Secara kebetulan, ada dalam kalangan penumpang terdiri daripada pegawai perubatan yang kemudian membantu mereka yang mengadu mengalami kekejangan.
“Keadaan terkawal, namun kebanyakan bayi dan kanak-kanak menangis kerana keadaan panas dan terlalu lama berada di dalam feri,” ujarnya.

Menurutnya, ramai penumpang yang keluar dari ruang tempat duduk dan duduk di kawasan terbuka.
“Feri cuba ditarik keluar, namun sehingga pukul 7.30 malam ini feri belum dapat bergerak,” ujarnya.
Tambahnya, dia dalam perjalanan pulang ke Padang Terap selepas menghantar isterinya yang hamil ke kampung di Langkawi.
Sementara itu, Pengarah Zon Maritim Kuala Kedah, Komander Maritim Noor Azreyanti Ishak berkata, pihaknya menerima panggilan daripada Jabatan Laut Malaysia (JLM) memaklumkan sebuah feri terkandas di Muara Kuala Kedah akibat air surut pada pukul 4.15 petang tadi.
Katanya, seramai 547 penumpang dilaporkan berada di dalam feri berkenaan dan menurut maklumat diterima, terdapat beberapa penumpang mengalami sesak nafas.
“Bantuan awal Medevac ke atas penumpang tersebut berjaya dilakukan oleh aset bot Zon Maritim Kuala Kedah pada pukul 5.37 petang.
“Aset terlibat ialah Bot Perkasa 1224 APMM serta dibantu beberapa bot nelayan tempatan berikutan hanya bot kecil sahaja boleh merapat di feri tersebut dalam usaha untuk membawa penumpang,” katanya.
Menurutnya, sehingga kini proses membawa keluar kesemua penumpang feri masih giat dilakukan.
“MRSC Langkawi juga telah dimaklumkan dan koordinasi lanjut sedang dilaksanakan bagi memastikan kesemua penumpang selamat dipindahkan ke darat,” tambahnya.
Feri yang membawa 547 penumpang masih belum berjaya ditarik keluar dari kawasan beting lumpur di perairan Kuala Kedah. – KOSMO! ONLINE


[VIDEO] Feri bawa 545 penumpang terkandas di perairan Kuala Kedah
Oleh MOHD. RAFIE AZIMI

23 Oktober 2022, 6:34 pm
ALOR SETAR – Sebuah feri membawa seramai 545 penumpang terkandas di alur pelayaran Kuala Kedah, di sini sejak kira-kira pukul 3 petang tadi.
Pengurus Sumber Manusia dan Operasi, Konsortium Ferry Line Ventures Sdn. Bhd., Kapten Baharin Baharom berkata, ketika ini pihaknya masih menanti laporan bertulis daripada kapten Feri Bahagia 98 yang terkandas itu.
Katanya, berdasarkan laporan awal, kejadian berlaku ketika air laut berada pada paras 1.7 meter iaitu paras yang masih selamat untuk pelayaran.
“Banyak faktor boleh menyebabkan kejadian itu antaranya feri tidak mengikut laluan asal atau laluan tersebut dihalang oleh kerja-kerja pengerukan laut yang sedang dilaksanakan.
“Kami masih menunggu laporan lanjut mengenai kejadian itu dan sebarang perkembangan akan dimaklumkan kemudian,” katanya ketika dihubungi di sini hari ini.
Sementara itu, Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Penguasa Kanan Bomba I Mohamadul Ehsan Mohd Zain berkata, pihaknya menerima laporan mengenai kejadian itu kira-kira pukul 4.55 petang tadi.

“Setibanya di lokasi, kita mendapati feri yang dalam perjalanan dari Kuala Kedah ke Langkawi tersadai di beting lumpur dan tidak dapat bergerak.
“Ketika ini pihak kami bersama Maritim Malaysia (APMM), Jabatan Laut dan nelayan tempatan dalam keadaan berjaga-jaga bagi menghadapi sebarang kemungkinan,” katanya.
Difahamkan, proses menarik feri keluar dari beting lumpur sedang dijalankan termasuk menggunakan bot nelayan. – KOSMO! ONLINE


Dendam punca majikan wanita di bunuh bekas pekerja
Oleh FARAHWAHIDA AHMAD

23 Oktober 2022, 8:02 pm
SEGAMAT – Dendam seorang lelaki terhadap bekas majikannya berakhir tragedi apabila wanita itu maut akibat ditetak di Jalan Ladang Sungai Labis, di sini, Khamis lalu.
Dalam kejadian kira-kira pukul 10 pagi itu, wanita berusia 35 tahun tersebut ditetak dengan parang pada leher dan beberapa anggota badan.
Lelaki berkenaan merupakan bekas penjaga kandang lembu milik mangsa dan telah berhenti dua bulan lalu.
Ketua Polis Daerah Segamat, Superintendan Ahmad Zamry Marinsah berkata, suspek merupakan warga tempatan berusia 45 tahun dan telah berkeluarga.
“Kejadian dipercayai bermula dengan pertengkaran disebabkan dendam lama.
“Pergaduhan itu berlanjutan dengan suspek yang menaiki sebuah motosikal kemudian menetak mangsa yang juga sedang menunggang motosikal dengan sebilah parang.

“Melihat kepada keadaan mangsa yang cedera parah, suspek terus melarikan diri dari lokasi kejadian,” katanya pada sidang media di Ibu Pejabat Polis Daerah (IPD) Segamat di sini hari ini.
Menurut Ahmad Zamry, lelaki berkenaan ditahan di sebuah restoran di sekitar Labis kira-kira pukul 10 malam kelmarin.
Katanya, suspek tidak mempunyai pekerjaan tetap serta memiliki satu rekod jenayah dan dua rekod lampau berkaitan dadah.
Jelasnya, suspek menggunakan motosikal Honda dilaporkan hilang pada 23 March 2020 di sekitar Labis.
“Turut ditahan seorang lagi lelaki yang juga warga tempatan berusia 37 tahun bagi membantu siasatan mengikut Seksyen 302 Kanun Keseksaan.
“Polis turut merampas parang yang dipercayai digunakan ketika kejadian, seutas rantai emas, seutas tali warna kekuningan, telefon bimbit dan dua unit televisyen litar tertutup (CCTV),” katanya.
Kedua-dua lelaki direman sehingga Khamis ini. – KOSMO! ONLINE


Amaran ribut petir di 6 buah negeri malam ini
Oleh MARLIA ZAKARIA

23 Oktober 2022, 7:50 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan enam buah negeri sehingga pukul 10 malam ini.
MetMalaysia dalam satu hantaran berkata, amaran itu dikeluarkan susulan ribut petir, hujan lebat berserta angin kencang yang dijangkakan akan melanda seluruh Selangor, Wilayah Persekutuan Kuala Lumpur dan Putrajaya dan Labuan.
Selain itu turut terlibat, beberapa daerah di Negeri Sembilan dan Sarawak.
“Negeri Sembilan cuaca buruk melibatkan Jelebu, Seremban, Port Dickson dan Rembau.
” Manakala di Sarawak hujan lebat dijangka berlaku di Serian (Serian), Samarahan (Simunjan), Sri Aman, Sibu (Sibu dan Selangau), Mukah (Dalat dan Mukah), Kapit (Kapit dan Belaga), Bintulu, Miri dan Limbang,” katanya.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. – KOSMO! ONLINE


Bertembung tarikh PRU15, Siti Nurhaliza anjak konsert bulan Disember
Oleh HANISAH SELAMAT

23 Oktober 2022, 6:49 pm
PETALING JAYA – Pertembungan dengan tarikh Pilihanraya Umum ke-15 (PRU15) membuatkan Konsert A Night To Remember Bersama Datuk Seri Siti Nurhaliza Live at Persada Johor yang sepatutnya berlangsung pada 18 dan 19 November depan dianjak ke tarikh baharu.
Perubahan tersebut dikongsi penyanyi nombor satu negara itu menerusi Instagramnya dengan menyatakan tarikh baharu adalah pada 16 dan 17 Disember depan.
“Alhamdulillah. Persada Johor sudah pun mengumumkan tarikh baharu iaitu 16 dan 17 Disember depan.
“Mengikut tarikh asal untuk persembahan, hari kedua saya jatuh kepada hari mengundi.
Konsert A Night To Remember Bersama Datuk Seri Siti Nurhaliza Live di Persada Johor yang sepatutnya berlangsung pada 18 dan 19 November depan dianjak ke tarikh baharu  iaitu 16 dan 17 Disember 2022. – FOTO/INSTAGRAM SITI NURHALIZA
“Kepada peminat yang membeli tiket pada tarikh 18 dan 19 November depan boleh berhubung dengan penganjur atas perubahan tarikh baharu ini,” tulisnya.
Mengikut jadual asal, persembahan itu turut membariskan penyanyi jemputan Khai Bahar dan Aina Abdul.

Sebelum ini satu lagi persembahan penyanyi itu, Music of The Soul An Evening With Datuk Seri Siti Nurhaliza dimaklumkan masih mengikut perancangan asal iaitu pada 5 dan 6 November depan.
Katanya, persembahan berkenaan tidak bertembung dengan mana-mana program lain seperti yang dikhuatiri pada awalnya, kecuali sama Hari Penamaan Calon PRU15 pada 5 November.
Selain Siti, persembahan yang akan diadakan di Dewan Plenary Pusat Konvensyen Kuala Lumpur (KLCC) terbabit menampilkan vokalis terkenal Datuk Awie sebagai undangan istimewa.
Sementara itu, halaman rasmi kelab peminat, Sitizone Official Page di Facebook (FB) pengurus Siti, Rozi Abdul Razak turut memaklumkan mengenai perubahan tarikh konsert di Persada, selain mengesahkan persembahan mega di KLCC mengikut jadual asal.
Terdahulu, pengumuman Suruhanjaya Pilihan Raya (SPR) yang menetapkan 19 November sebagai hari pengundian bagi PRU15, membuatkan penganjur konsert terpaksa menunda acara ke tarikh lain. – KOSMO! ONLINE


Murid tadika dibuli, Neelofa gesa pihak sekolah ambil tindakan
Oleh NUR AL-FAIRUZA SYARFA NOR SAIDI

23 Oktober 2022, 7:14 pm
PETALING JAYA – Naluri kuat seorang ibu, selebriti terkenal Neelofa menggesa pihak sekolah mengambil tindakan terhadap kes mendakwa seorang kanak-kanak perempuan dibuli rakan sekelasnya yang tular dalam media, sosial baru-baru ini.
Menurut Neelofa atau nama sebenarnya, Noor Neelofa Mohd. Noor, 33, perkara sebegitu tidak seharusnya dipandang remeh terutama oleh pihak sekolah terbabit kerana mampu memberi impak trauma  buruk kepada murid itu.
“Ini bukan isu yang remeh, jangan pandang kes buli sebegini normal.
“Trauma kanak-kanak dibuli akan memberi kesan yang sangat lama. Pihak sekolah perlu lakukan sesuatu,” coret Neelofa dalam satu perkongsian Instastory.
Tiga hari lalu, tular satu hantaran Instagram milik seorang wanita berstatus ibu kepada seorang kanak-kanak bernama, Ayra mendakwa anaknya dibuli rakannya di sekolah sehingga cedera pada bahagian muka dan mengalami trauma untuk ke sekolah yang terletak di Seri Kembangan.
Dalam hantaran tersebut, Ayra telah mengadu beberapa kali dibuli secara fizikal oleh rakan sekolah termasuk menendang bahagian perut dan seluarnya ditarik di hadapan orang lain.

Susulan kes itu, ibunya telah membuat aduan kepada pihak sekolah namun tiada sebarang tindakan lanjut yang diambil berhubung kes tersebut.- KOSMO! ONLINE


Bayi terlibat kemalangan jalan raya meninggal dunia
Oleh NORLIA RAMLI

23 Oktober 2022, 6:29 pm
SIK – Seorang bayi lelaki yang terlibat dalam kemalangan jalan raya mengorbankan ibunya di Kilometer 29, Jalan Jeniang Sik-Pedu di Kampung Charuk Padang di sini Rabu lalu meninggal dunia hari ini.
Bayi baru berusia empat hari itu meninggal dunia ketika menerima rawatan di Hospital Sultan Abdul Halim (HSAH) di Sungai Petani, dekat sini kira-kira pukul 2 petang tadi.
Menurut datuk kepada bayi terbabit, Mansor Adali, 51, jenazah cucunya, Muhammad Irfan Hidayat Afnan akan dibawa balik ke rumahnya di Bandar Beris Jaya, di sini hari ini.
“Arwah cucu saya akan dikebumikan bersebelahan kubur ibunya, Nor Hidayah Abdullah, 27, selepas selesai urusan di hospital,” katanya.
Katanya, dia sempat menatap wajah cucunya itu selepas doktor mengesahkan kematiannya.
“Wajah arwah cucu amat berseri, doktor telah berusaha untuk menyelamatkannya, namun Allah lebih menyayanginya dan kami sekeluarga reda dengan pemergian cucu lelaki ini,” ujarnya.

Kosmo! semalam melaporkan nyawa seorang bayi dalam kandungan masih panjang biarpun ibunya telah menghembuskan nafas terakhir selepas motosikal ditunggangnya bergesel dengan sebuah kereta di Kilometer 29, Jalan Jeniang Sik-Pedu di Kampung Charuk Padang di sini pada Rabu lalu.
Dalam kejadian kira-kira pukul 4.30 petang itu, Nor Hidayah Abdullah, 27, meninggal dunia akibat kecederaan parah pada anggota badan gara-gara mengelak seekor ular.
Bayi lelaki berkenaan berjaya diselamatkan menerusi kaedah pembedahan dan dirawat di Unit Rawatan Rapi HSAH. – KOSMO! ONLINE


Xi Jinping terus berkuasa untuk penggal ketiga
Oleh KOSMO!

23 Oktober 2022, 8:00 pm
BEIJING – Xi Jinping berjaya meneruskan penggal ketiga sebagai pemimpin China hari ini dan melantik beberapa sekutunya dari Parti Komunis, sekali gus mengukuhkan kedudukannya sebagai pemimpin paling berkuasa di China sejak era Mao Zedong.
Jawatankuasa Pusat Parti Komunis China memilih Jinping sebagai Setiausaha Agung bagi tempoh lima tahun akan datang, lapor agensi berita Xinhua.
“Saya mengucapkan terima kasih kepada parti atas kepercayaan yang diberikan kepada kami,” kata beliau kepada pemberita di Great Hall of the People selepas keputusan undian tertutup diumumkan.
Beliau turut berjanji untuk bekerja keras bagi membuktikan kepercayaan yang diberikan kepadanya adalah berbaloi.
Jinping selain itu turut dilantik semula sebagai Ketua Suruhanjaya Tentera Pusat China.
Pemipin berusia 69 tahun itu dilaporkan kini pasti akan meneruskan penggal ketiga sebagai Presiden China, yang akan diumumkan secara rasmi ketika sesi perundangan tahunan pemerintah pada Mac depan.

Pelantikan Jinping itu dilakukan selepas kongres selama seminggu yang dihadiri 2,300 delegasi parti tersebut.
Kongres ke-20 itu antara lain turut melantik Jawatankuasa Pusat yang terdiri daripada kira-kira 200 pegawai kanan parti yang kemudian berkumpul hari ini bagi memilih Jinping dan beberapa Jawatankuasa Tetap, barisan tertinggi dalam kekuasaan politik Beijing.
Sejak bergelar pemimpin sedekad lalu, Jinping telah meningkatkan kekuasaannya termasuk menghapuskan had dua penggal presiden pada 2018.
Beliau turut meningkatkan kekuasaan China sebagai ekonomi kedua terbesar di dunia, mengembangkan pasukan tentera dan mencapai lebih banyak kedudukan global yang mendapat tentangan hebat dari Amerika Syarikat. – AFP


Persatuan hotel bimbang penjarakan pelaku maksiat jejas sektor pelancongan
Oleh KOSMO!

23 Oktober 2022, 5:53 pm
JAKARTA – Persatuan Hotel dan Restoran Indonesia (PHRI) mendakwa bahawa hukuman penjara ke atas pasangan tidak berkahwin yang mendaftar masuk ke hotel akan menjejaskan industri pelancongan negara itu, lapor portal berita Coconut semalam.
PHRI menyuarakan kebimbangan itu ketika timbul usul supaya kanun jenayah negara (RKUHP) disemak semula terutamanya klausa yang melabelkan aktiviti seks luar nikah sebagai  kesalahan jenayah.
“Ia akan menjejaskan industri pelancongan apabila individu yang berkongsi bilik hotel tanpa ikatan perkahwinan dianggap sebagai melakukan jenayah.
“Implikasi terhadap pelaksanaan (undang-undang) tersebut adalah pelancong luar akan pergi ke negara lain, sekali gus menurunkan bilangan pelancong di Indonesia,” kata Pengerusi PHRI, Hariyadi Sukamdani.
RKUHP telah dibincangkan di Parlimen selama beberapa tahun. Artikel 415 menyatakan bahawa seks luar nikah atau zina akan menjadi satu jenayah yang boleh dihukum penjara sehingga satu tahun, dengan syarat bahawa pertuduhan dibuat ke atas pihak yang bersalah oleh sama ada pasangan, ibu bapa atau anak-anak mereka.
Secara teknikal, sekiranya rang undang-undang itu diluluskan, pasangan yang tidak berkahwin masih boleh mendaftar masuk ke hotel dan tidak akan berdepan hukuman penjara, selagi kegiatan mereka tidak terbongkar.

Timbalan Menteri Kehakiman dan Hak Asasi Manusia, Edward Omar Sharif Hariej minggu ini mendesak agar RKUHP diluluskan segera bagi menggantikan kod jenayah yang sudah lapuk.
Kementerian tersebut sebelum ini memberitahu, rang undang-undang tersebut mungkin diluluskan menjelang hujung tahun ini. – Agensi


PRU15: Tiada kluster WTC, Putrajaya, hanya kluster UMNO – Ismail Sabri
Oleh IVAN AMIRUL

23 Oktober 2022, 5:03 pm
PAPAR – Perdana Menteri, Datuk Seri Ismail Sabri Yaakob menegaskan hubungan baik antara beliau dan Presiden UMNO, Datuk Seri Dr. Ahmad Zahid Hamidi masih utuh.
Menurut Perdana Menteri, tidak benar dakwaan kononnya wujud kluster Putrajaya yang diketuai beliau dan kluster WTC (Ibu pejabat UMNO) yang diketuai Presiden UMNO.
“Tiada kluster Putrajaya atau WTC, yang ada hanya kluster UMNO diketuai Presiden
“Ada cubaan mahu memecah belah kerjasama antara saya dan Presiden (Ahmad Zahid). Turun ke bawah saya dan Presiden terangkan hubungan kami sangat kuat dan tidak boleh dipecah belah,” katanya.
Beliau berucap sempena Majlis Perasmian Program Gelombang Biru BN Zon Tiga melibatkan Kimanis, Papar, Beaufort dan Sipitang di Kimanis Commercial Centre pada Ahad.
Ismail Sabri yang juga Naib Presiden UMNO berkata, bagi mencapai kemenangan di Sabah, solidariti perlu ada dalam kalangan UMNO, komponen Barisan Nasional (BN) dan rakan kerjasama kerajaan negeri.

Justeru, katanya, kemenangan dalam Pilihan Raya Umum Ke-15 (PRU-15) di Sabah boleh diraih sekiranya kerjasama dibentuk antara BN dan Gabungan Rakyat Sabah (GRS).
“Perkara utama bukanlah bilangan kerusi Parlimen yang bakal ditandingi. Perkara pokok adalah solidariti yang kukuh antara dua rakan bekerjasama dalam kerajaan Sabah.
“Dengan adanya kekuatan ini, jumlah kerusi Parlimen pasti mampu diperolehi,” katanya. – KOSMO! ONLIN


PRU15: Tiga jawatan TPM jika BN menang
Oleh IVAN AMIRUL

23 Oktober 2022, 4:33 pm
PAPAR – Pengerusi Barisan Nasional (BN), Datuk Seri Dr Ahmad Zahid Hamidi mencadangkan jawatan Timbalan Perdana Menteri (TPM) dipegang tiga individu berbeza berasal dari Sabah, Sarawak dan Semenanjung.
Ahmad Zahid turut mengesyorkan supaya cadangan itu disenaraikan sebagai salah satu manifesto BN Sabah kepada Perdana Menteri (PM), Datuk Seri Ismail Sabri Yaakob sekiranya BN dominan membentuk kerajaan di Putrajaya.
“Saya berpendapat bukan suatu masalah sekiranya jawatan TPM itu dipegang oleh tiga individu.
“Hal ini adalah pendekatan baharu yang dicadangkan BN agar BN Sabah, Gabungan Parti Sarawak (GPS) dan BN Semenanjung dapat masukkan sebagai manifesto.
“Saya yakin PM akan terima cadangan ini kerana jawatan TPM tiada dalam Perlembagaan. Sebab itu tiada jawatan TPM, yang ada menteri kanan,” katanya.
Ahmad Zahid berkata demikian ketika sidang media selepas Majlis Perasmian Program Gelombang Biru BN Zon Tiga melibatkan Kimanis, Papar, Beaufort dan Sipitang di Kimanis Commercial Centre di sini hari ini.

Dalam pada itu, Ahmad Zahid ketika berucap turut mengambil contoh terdapat negara jiran yang melantik enam Timbalan Perdana Menteri.
Sementara itu, Ismail Sabri ketika diminta mengulas mengenai cadangan terbabit menegaskan, segala yang terkandung dalam manifesto BN bukan suatu pembohongan.
“BN tak pernah berbohong dari segi manifesto. Oleh kerana ini merupakan manifesto BN, maka wajib kita akan laksanakan apa yang dijanjikan dalam manifesto.
“Timbalan Perdana Menteri bagi Sabah, Sarawak,” katanya. – KOSMO! ONLINE


Belum tiba masa Pecco jadi juara
Oleh MUHAMMAD HELMEE RAMLI

23 Oktober 2022, 4:52 pm
SEPANG – Pelumba pasukan Ducati, Francesco Bagnaia terpaksa menangguhkan hasrat untuk bergelar pemenang Kejuaraan Motosikal Dunia (MotoGP) lebih awal biarpun memenangi perlumbaan Grand Prix (GP) Malaysia di Litar Antarabangsa Sepang (SIC) hari ini.
Pelumba Itali itu yang mesra dengan panggilan Pecco hanya memerlukan pencabar terdekat, Fabio Quartararo dari pasukan Monster Energy Yamaha menamatkan perlumbaan sekurang-kurangnya di kedudukan keempat bagi membolehkan dia bergelar juara dunia di bumi Malaysia.
Bagaimanapun, semangat juang yang ditunjukkan Quartararo sepanjang perlumbaan masih menyalakan harapannya untuk terus mencabar kejuaraan dunia selepas menamatkan saingan di tempat ketiga.
Bagnaia menjelaskan, dia sangat berpuas hati dengan aksi yang ditampilkan sepanjang perlumbaan hari ini, sekali gus bakal membawa bekalan selesa ke GP Valencia di Litar Ricardo Tormo bulan depan menerusi perbezaan 23 mata.
“Pertama sekali, saya anggap permulaan hari ini adalah yang terbaik sepanjang karier kerana ia sangat sempurna. Kemudian, saya ambil risiko dengan mengikut (Jorge) Martin dari belakang.
“Kedudukan itu beri kesan terhadap tayar belakang, namun nasib tidak baik untuknya (Martin) apabila terjatuh. Ini adalah kemenangan ketujuh bagi musim 2022, jadi saya sangat gembira,” katanya selepas tamat perlumbaan.

Sebagai rekod, Bagnaia dilihat berada dalam kedudukan selesa apabila mengumpul 258 mata, 23 mata meninggalkan Quartararo dengan perlumbaan musim ini berbaki satu pusingan sahaja lagi.
Sementara itu, Quartararo menegaskan, dia masih belum berputus asa selain sedia untuk memberikan segala-galanya pada perlumbaan di Valencia biarpun sedar peluangnya sangat tipis bagi mempertahankan kejuaraan dunia.
“Saya bangga dengan diri sendiri kerana sudah berikan aksi maksimum, mungkin perlumbaan terbaik untuk saya musim ini. Saya tahu peluang sangat tipis (gelaran dunia) tetapi kami akan berikan segala-galanya di Valencia,” ujarnya.
Pada perlumbaan hari ini, Bagnaia menamatkan saingan sebagai pemenang menerusi catatan masa 40 minit 14.332 saat (s) manakala Enea Bastianini dari pasukan Gresini Racing di tempat kedua diikuti Quartararo. – KOSMO! ONLINE


Lima produk kosmetik dikesan mengandungi racun berjadual
Oleh KAMARIAH KHALIDI

23 Oktober 2022, 4:54 pm
PUTRAJAYA – Bahagian Regulatori Farmasi Negara Kementerian Kesihatan (KKM) berjaya mengesan lima produk kosmetik yang mengandungi racun berjadual yang seterusnya dilarang penjualannya di seluruh negara.
Produk-produk tersebut adalah Karisma Birds Nest Gel yang dikesan mengandungi hydroquinone dan tretinoin, Haemun Cream (miconazole), Sweet 13 Skincare Treatment Cream, Ninaskincare Skin Puteh Moisturizer dan Skin Dessert Cream yang semuanya mengandungi merkuri.
Ketua Pengarah Kesihatan, Tan Sr Dr Noor Hisham Abdullah berkata, orang awam digesa untuk berhenti daripada membeli dan menggunakan produk-produk tersebut kerana dikesan mengandungi racun berjadual.
Menurutnya, notifikasi produk yang terlibat telah dibatalkan oleh Pengarah Kanan Perkhidmatan Farmasi KKM dan tidak lagi dibenarkan untuk dijual di di negara ini.
“Produk yang mengandungi hydroquinone, tretinoin dan miconazole adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.
“Penggunaan produk yang mengandungi bahan-bahan tersebut tanpa pengawasan ahli profesional kesihatan boleh menyebabkan kesan-kesan sampingan yang tidak diingini,” katanya dalam kenyataan hari ini.

Jelas Noor Hisham, ydroquinone boleh menyebabkan kemerahan pada kulit yang disapu, ketidakselesaan, perubahan warna kulit yang tidak diingini, kulit menjadi hipersensitif, boleh menghalang proses pigmentasi (depigmentasi) yang mengurangkan perlindungan kulit daripada pancaran sinar UV merbahaya dan boleh meningkatkan risiko kanser kulit.
Selain itu katanya, penggunaan tretinoin tanpa pengawasan ahli profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari manakala anti-fungal (miconazole) yang diguna secara tidak terkawal boleh meningkatkan risiko kerintangan dan seterusnya mengurangkan keberkesanannya untuk merawat jangkitan pada masa hadapan.
Beliau berkata, penggunaan merkuri pula dilarang di dalam produk kosmetik kerana boleh memudaratkan kesihatan.
“Ia boleh diserap masuk ke dalam badan dan menyebabkan kerosakan pada buah pinggang dan sistem saraf selain mengganggu perkembangan otak kanak-kanak yang masih kecil atau yang belum dilahirkan.
“Merkuri juga boleh menyebabkan ruam, iritasi dan perubahan lain pada kulit,” ujarnya.
Noor Hisham menegaskan penjual dan pengedar produk-produk kosmetik ini perlu menghentikan penjualan dan pengedaran produk tersebut dengan serta-merta kerana melanggar Peraturan-Peraturan Kawalan Dadah dan Kosmetik 1984. – KOSMO! ONLINE


Wanita maut, nahas lori bertembung Proton Waja
Oleh ADNAN IBRAHIM

23 Oktober 2022, 4:45 pm
KLUANG – Seorang wanita maut dalam insiden membabitkan sebuah lori air batu dan Proton Waja di Jalan Batu Pahat – Mersing berhampiran Tanah Perkuburan Budha di Kampung MIC, Kluang.
Dua lagi mangsa warga emas cedera dalam insiden kira-kira pukul 1 petang.
Ketua Balai Bomba dan Penyelamat Renggam, Penolong Kanan Penguasa Bomba, Mohd. Fauzi Mohd. Nor berkata, pihaknya menerima maklumat berhubung insiden berkenaan pada pukul 1.13 petang.
Katanya, sebaik sampai ke lokasi kemalangan kira-kira pukul 1.25 petang, Ketua Operasi Pegawai Bomba Kanan II, Mohamad Norhakim Mohamad Nordin mendapati kemalangan melibatkan lori membawa air batu dan kereta Proton Waja.
“Tiga mangsa dikenal pasti berada di dalam kereta Proton Waja manakala seorang lagi dalam lori.
“Kerja-kerja mengeluarkan mangsa dilakukan menggunakan peralatan khas sebelum mendapati seorang wanita berusia lingkungan 60 tahun meninggal dunia di tempat duduk penumpang hadapan,”katanya.

Menurut Mohd. Fauzi, mangsa yang cedera merupakan pemandu Proton Waja dan pemandu lori masing-masing berusia 71 dan 61 tahun manakala seorang lagi mangsa yang juga kanak-kanak tidak mengalami sebarang kecederaan.
Ujarnya, semua mangsa yang cedera dirujuk ke Hospital Enche Besar Hajjah Khalsom (HEBHK) Kluang.
“Mangsa meninggal dunia berasal dari Kampung Air Puteri di Mersing diserahkan kepada pihak polis untuk tindakan selanjutnya. – KOSMO! ONLINE


PRU15: Lebih 12 jentera dilancar, BN tawan semula Selangor
Oleh ISKANDAR SHAH MOHAMED

23 Oktober 2022, 4:37 pm
SHAH ALAM – Lebih 12 Parlimen di Selangor sudah melancarkan jentera Barisan Nasional (BN) bagi menghadapi Pilihan Raya Umum ke-15 (PRU15).
Pengerusi BN negeri, Tan Sri Noh Omar berkata, sebahagian daripada 22 Parlimen telah melaksanakan tanggungjawab itu sehingga semalam.
“Apa yang penting komponen BN bagi pilihan raya kali ini bersedia sepenuhnya sekali gus mahu menawan semula Selangor,” katanya.
Beliau berkata demikian ketika ditemui selepas merasmikan Seminar Asas Keusahawanan Tabung Ekonomi Kumpulan Usaha Niaga (Tekun) Nasional di Seksyen 13 di sini, petang tadi.
Beliau berkata, BN Selangor sudah menetapkan sasaran jumlah kemenangan kerusi dalam PRU15.
“Selain itu, perbincangan mengenai pembahagian kerusi masih sedang dijalankan ketika ini,” ujarnya.

Dalam pada itu, Noh yang juga Menteri Pembangunan Usahawan dan Koperasi berkata, peruntukan Skim Pembiayaan Online (SPOT) Tekun Nasional akan ditambah kepada RM50 juta pada tahun depan.
“Skim pembiayaan baharu yang diperkenalkan Ogos lalu itu bertujuan membantu usahawan dalam talian bagi mengembangkan lagi perniagaan mereka.
“Peruntukan yang disediakan tahun ini hanya RM10 juta namun ia akan ditambah berikutan mendapat sambutan menggalakkan daripada usahawan tersebut,” katanya.
Tambah beliau, seramai 30 kakitangan Tekun Nasional turut sudah menyertai kursus khas dengan Jabatan Kemajuan Islam Malaysia (Jakim) bagi memudahkan urusan mendapatkan logo halal kepada usahawan. – KOSMO! ONLINE


Suami bekas Puteri Jepun lulus peperiksaan peguam pada percubaan kali ketiga
Oleh KOSMO!

23 Oktober 2022, 6:00 pm
BANDAR RAYA NEW YORK – Suami kepada bekas puteri Jepun, Puteri Mako akhirnya lulus dalam peperiksaan untuk bergelar peguam di New York pada percubaan kali ketiga, lapor akhbar Japan Today semalam.
Kei Komuro, berjaya menempatkan dirinya dalam senarai individu yang lulus peperiksaan peguam negeri New York pada Julai setelah keputusan itu dikeluarkan Jumaat lalu di laman web The New York State Board of Law Examiners.
Komuro, 31, gagal dalam dua percubaannya sebelum ini. Ia adalah perkara biasa bagi mana-mana individu untuk lulus selepas beberapa kali percubaan.
Daripada 9,609 calon peperiksaan terkini, kadar kelulusan ialah 66 peratus iaitu 6,350 orang termasuk Komuro.
Dia yang mendapat kelulusan dari sekolah undang-undang Universiti Fordham mendapat pekerjaan di sebuah firma guaman di New York dan tinggal negeri itu bersama Mako yang bekerja sebagai penjaga di muzium.
Pertunangan Komuro dengan Mako yang diumumkan pada 2017 menerima bantahan orang awam secara meluas dengan kebanyakannya dibicarakan di media sosial dan tabloid. Salah satu sebabnya adalah mengenai masalah kewangan ibu Komuro walaupun kes itu telah diselesaikan.

Selepas berkahwin dalam satu acara serba sederhana, pasangan itu mendaftarkan perkahwinan mereka dan berpindah ke New York pada November tahun lalu. – Agensi


‘Ayor bukan Ayaq’ jadi papan tanda
Oleh KOSMO!

23 Oktober 2022, 5:44 pm
PETALING JAYA – Perkataan yang pernah disebut oleh penyandang kerusi Parlimen Tambun, Datuk Seri Ahmad Faizal Azumu dalam satu video beberapa hari lalu kini dijadikan papan tanda.
Terdahulu sayu video telah dihasilkan oleh Menteri Belia dan Sukan itu susulan pengumuman calon Perdana Menteri dari Pakatan Harapan (PH), Datuk Seri Anwar Ibrahim yang akan bertanding di kerusi tersebut.
“Hai Assalamualaikum, bagi sesiapa yang ingin berpindah dari satu tempat ke tempat yang lain dan nak datang ke Tambun.
“Saya nak bagitau sikit. Di Tambun, orang panggil ‘ayor’ bukan ‘ayaq’, terima kasih selamat datang,” perli Faizal.
Terdahulu, Pengerusi PH itu, telah mengumumkan beliau yang sebelum ini penyandang kerusi Parlimen Port Dickson bakal membuat perhitungan dengan Ahmad Faizal di Tambun dalam Pilihan Raya Umum nanti.
Papan tanda yang dipasang di kawasan Parlimen Tambun itu antara lain adalah sebagai senjata bagi Ahli Parlimen yang mesra dipanggil Peja itu sebagai bahan kempennya.- KOSMO! ONLINE.


Perompak lempar beg berisi wang kertas atas lebuh raya
Oleh KOSMO!

23 Oktober 2022, 5:00 pm
SANTIAGO – Satu kejadian rompakan yang berlaku di sebuah premis perjudian berhampiran ibu kota Chile, Santiago, berakhir dengan suspek bertindak melempar sebuah beg ke atas lebuh raya yang kemudiannya dihujani oleh wang kertas, lapor akhbar New York Post semalam.
Dalam sebuah video yang dirakam oleh sistem televisyen litar tertutup (CCTV), suspek dilihat melempar sebuah beg dari kereta Chevrolet Sail berwarna biru di sebuah lebuh raya ketika diekori polis susulan rompakan di sebuah premis perjudian di bandar Pudahuel.
Salah sebuah kenderaan polis kemudian dipandu melalui beg itu dalam aksi kejar-mengejar dan mengoyakkannya sebelum wang kertas peso kelihatan bertaburan di jalan.
Kereta polis yang mengejar dari belakang kemudian berhenti dengan pegawainya turun untuk menghentikan lalu lintas di laluan tiga lorong itu.
Mereka bergegas untuk mengumpul wang sebanyak mungkin tetapi sebahagiannya telah diterbangkan dan diambil orang ramai.
Polis kemudian menahan enam suspek susulan kejadian rompakan itu. Mereka dilaporkan mencuri sehingga AS$10,300 (RM48,801) dalam insiden terbabit, demikian menurut media tempatan. – Agensi


PRU15: PN Kelantan umum senarai calon 3 November depan
Oleh MUSTAQIM MOHAMED

23 Oktober 2022, 3:30 pm
KOTA BHARU – Perikatan Nasional (PN) Kelantan akan mengumumkan senarai nama calon yang akan bertanding di kesemua 14 kerusi Parlimen di negeri ini pada Pilihan Raya Umum ke-15 (PRU15) pada 3 November depan.
Pengarah Pilihan Raya PN Kelantan, Zulkifli Mamat berkata, serentak dengan itu, pihaknya akan melancarkan jentera pilihan raya pada hari tersebut.
Menurutnya, PN menyediakan sebanyak 544 bilik gerakan di Unit Daerah Mengundi (UDM) seluruh negeri ini dengan kekuatan seramai 27,200 orang jentera pilihan raya.
“Jentera pilihan raya ini akan diselaraskan bagi setiap bilik gerakan. Secara ringkasnya,seramai 50 orang jentera bagi setiap UDM dan itu merupakan jumlah minimum.
“PN terutamanya Pas kekal menggunakan pendekatan bersemuka untuk mendekati pengundi-pengundi di negeri ini meskipun mempunyai kemudahan melalui media sosial pada masa kini,” katanya pada sidang akhbar selepas Pelancaran Bilik Media PN di Pejabat Perhubungan Pas Negeri Kelantan di sini hari ini.
Bekas Ahli Dewan Undangan Negeri (ADUN) Pulai Condong itu berkata, pendekatan secara bersemuka itu akan lebih mendekatkan parti dengan rakyat selain membolehkan pihaknya mendapat maklum balas secara langsung daripada pengundi-pengundi di negeri ini.

Dalam perkembangan lain, Zulkifli berkata pelancaran Bilik Media PN merupakan salah satu persediaan PRU15 untuk membolehkan parti sentiasa bersama wartawan dengan pendekatan Mesra Pemberita.
“Insya-Allah, kita akan berusaha mengadakan sidang media pada pukul 11 pagi setiap hari bermula selepas tarikh penamaan.
“Bilik ini adalah untuk kemudahan semua pengamal media termasuk bilik istirehat, makan minum dam ruang solat. Kita cuba untuk bersama media pada setiap masa dan melaporkan berita dari semasa ke semasa,” katanya. – KOSMO! ONLINE


Suami lepas tangan, isteri kecewa mahu pulangkan suami
Oleh KOSMO!

23 Oktober 2022, 4:13 pm
PETALING JAYA – Penat dan kecewa dipergunakan suami bab pengurusan nafkah, seorang isteri berhasrat memulangkan suami kepada ibunya.
Walaupun mempunyai jumlah gaji yang sama, namun suaminya bersikap lepas tangan apabila cenderung menyerahkan urusan perbelanjaan kepada isteri.
Kisah itu dikongsikan oleh pelabur hartanah yang juga Pensyarah Fakulti Senibina Perancangan dan Ukur, Universiti Teknologi Mara (UiTM) Seri Iskandar, Dr. Azizul Azli Ahmad menerusi tangkap layar aduan wanita tersebut di Facebook.
Wanita tersebut berkata, dia sudah letih berbakti untuk anak-anak dan suami sehingga merasakan dirinya telah dipergunakan.
“Gaji kami sama RM6115.14 tapi saya bayar yuran anak pertama, ketiga dan keempat masing-masing berjumlah RM350, RM105 dan RM300.
“Bahan basah pula saya belanjakan RM300 sebulan, kereta (loan) Honda dan Suzuki RM2,000 manakala duit kutu untuk cukai jalan sebanyak RM200 dan loan rumah, RM350,” katanya.

Perbelanjaan yang terpaksa dikeluarkan bukan setakat itu sahaja malah berlanjutan jika mereka sekeluarga keluar berjalan-jalan.
“Kalau tak masak, makan di kedai. Dah jadi macam tanggungjawab saya pula bab makan anak-anak. Baju anak-anak pun duit saya.
“Kadang-kadang nak berjalan, hotel dan minyak pun kebanyakkannya duit saya. Suami tak pernah lagi ajak berjalan dan sponsor semua.
Katanya, suami ada memberi nafkah RM500 sebulan namun ia tidak mencukupi malah ada kala terpaksa pula dipulangkan sebahagiannya.
“Kadang-kadang saya beri balik RM100 atau RM200 bila dia dah kering. Suami bayar loan RM600, rumah RM1500, beri pada ibu dia RM500 dan bayar yuran anak kedua RM400.
“Saya tak faham kenapa suami selalu cakap tak cukup duit sedangkan gaji kami sama tapi sudahnya mesti saya yang belanjakan lebih daripada dia,” katanya. – KOSMO! ONLINE


UIAM, UM johan Debat Diraja Antara IPT
Oleh KAMALIZA KAMARUDDIN

23 Oktober 2022, 4:28 pm
KUALA NERUS – Universiti Islam Antarabangsa Malaysia (UIAM) dan Universiti Malaya (UM) masing-masing dinobatkan johan kategori Bahasa Melayu dan Bahasa Inggeris Debat Diraja Antara Institut Pengajian Tinggi (IPT) hari ini.
Selaku johan, setiap pasukan IPT berkenaan menggondol wang tunai RM5,000, piala iringan dan sijil penghargaan.
Pasukan UIAM yang memenangi debat bahasa Melayu dibarisi oleh Nur Syahirah Balqis Shahrulnizam, 20; Muhamad Ilham Hafiz Azmi, 22; Muhammad Luqman Ismail Zawawi, 22; dan Muhammad ‘Aqil Mujahid Mukhtar, 21.
Pemenang debat bahasa Inggeris iaitu UM pula terdiri daripada R. Kuhan Karttikeyn, 21; A. Danesh Ram, 24; Muhyuddin Ahsan Sultan Askin, 20; dan Catherine Alicia Nathan, 22.
Naib johan pula diraih oleh Universiti Kebangsaan Malaysia (UKM) bagi kategori bahasa Melayu manakala Universiti Teknologi Mara (UiTM) pula bagi kategori bahasa Inggeris.
Kedua-dua IPT masing-masing membawa pulang wang tunai RM3,000, piala iringan dan sijil penghargaan.

Sultanah Terengganu, Sultanah Nur Zahirah berkenan menyampaikan hadiah pemenang pertandangan Debat Diraja Antara IPT berkenaan yang berlangsung di Universiti Sultan Zainal Abidin (UniSZA) di sini.
Sebanyak 53 pasukan dari 24 IPT di seluruh negara menyertai pertandingan debat tersebut yang diadakan secara dalam talian bagi pusingan awal sebelum secara bersemuka bagi pusingan separuh akhir dan akhir.
Pertandingan yang mula diperkenalkan pada tahun 1995 dengan format debat ala parlimen tersebut merupakan medan untuk membudayakan amalan berfikir secara kritis dan analitikal dalam kalangan mahasiswa tempatan. – KOSMO! ONLINE


BN pertimbang tawar diskaun PTPTN kepada graduan ijazah kelas kedua atas
Oleh KOSMO!

23 Oktober 2022, 4:18 pm
PETALING JAYA – Barisan Nasional (BN) bakal pertimbang cadangan penawaran diskaun pembayaran semula Perbadanan Tabung Pendidikan Tinggi Nasional (PTPTN) kepada penerima ijazah kelas kedua atas.
Menurut Pengerusi Pemuda BN, Datuk Dr. Asyraf Wajdi Dusuki, cadangan inisiatif terbaharu itu telah dibincangkan bersama Menteri Pengajian Tinggi, Datuk Seri Noraini Ahmad, pagi tadi.
“Kami juga membincangkan cadangan banyak pihak untuk meluaskan kadar diskaun pembayaran balik pinjaman bagi graduan yang berjaya mendapat ijazah kelas kedua atas.
“InsyaAllah akan dipertimbangkan dan jika dapat dilakukan boleh dimasukkan dalam manifesto BN juga,” katanya.
Beliau berkata, BN bersikap lebih bertanggungjawab dengan tidak mewujudkan manifesto tidak masuk akal seperti yang dilakukan pembangkang sebelum ini.
“Ada yang bertanya kenapa BN tidak ikut pendekatan PH dan PAS yang pernah menjanjikan pemansuhan bayaran balik PTPTN atau tunggu sehingga gaji melebihi RM4,000 baru mula bayar?

“Saya jawab, BN lebih bertanggungjawab untuk tidak menjanjikan bulan dan bintang tetapi akhirnya mendakwa ‘manifesto bukan kitab suci’. Bagi BN ‘tiada janji lihat bukti’,” katanya.
Sehingga kini, antara inisiatif terbaharu PTPTN untuk bantu rakyat antaranya ialah graduan ijazah kelas pertama tidak perlu bayar balik pinjaman PTPTN.
Selain itu, diskaun 20 peratus turut diberi kepada peminjam yang membayar penuh jumlah pinjaman manakala 15 peratus bagi yang membuat pembayaran balik pinjaman melalui potongan gaji atau debit terus daripada akaun bank mengikut jadual.
PTPTN turut menyediakan pinjaman sehingga RM3,000 bagi pembelian peranti, komputer atau komputer riba untuk pengajian. – KOSMO! ONLINE


Anuar Ibrahim agih 150 beg barangan asas
Oleh ASLIZA MUSA

23 Oktober 2022, 4:21 pm
IPOH – Sambutan Deepavali yang bakal diraikan esok pastinya lebih ceria buat 150 keluarga kurang berkemampuan atau B40 apabila menerima bantuan barangan keperluan harian.
Sumbangan tersebut disampaikan Kedai Emas Siti Aishah Sdn. Bhd. menerusi program tanggungjawab sosial korporat (CSR) kepada golongan memerlukan.
Pengarahnya, Datuk Mohd. Anuar Ibrahim berkata, sumbangan berupa beras, gula, tepung dan minyak itu diharap dapat meringankan beban kumpulan sasaran.
Katanya, program seumpama itu adalah kesinambungan bantuan pihaknya sejak pandemik Covid-19 melanda negara dan memberi kesan kepada rakyat.
“Sejak Perintah Kawalan Pergerakan (PKP) bermula, kita mendapati ramai orang yang terkesan dan atas sebab itu kita mengambil inisiatif menghulurkan bantuan bagi meringankan beban mereka.
“Sehingga kini, kira-kira 1,000 beg makanan disumbangkan bukan sahaja kepada golongan B40, malah sekolah, surau dan petugas barisan hadapan,” katanya ketika ditemui selepas menyampaikan bantuan beg makanan di sini hari ini.

Mengulas bantuan yang disampaikan, beliau berkata, kesemua penerima dalam kalangan komuniti India itu dikenal pasti oleh ketua persatuan perumahan masing-masing.
“Sumbangan seperti ini akan diteruskan dengan memfokuskan kepada musim perayaan. Kita mahu bantu orang susah dengan memberikan sumbangan supaya mereka dapat meraikan perayaan sama seperti orang lain,” katanya. – KOSMO! ONLINE


Pencuri hubungi polis risau dibelasah orang ramai
Oleh KOSMO!

23 Oktober 2022, 4:00 pm
DHAKA – Seorang pencuri di Bangladesh nekad menelefon polis kerana khuatir dibelasah oleh sekumpulan perusuh selepas terkandas dalam sebuah kedai di bandar Barishal akibat mencuri, lapor akhbar The Business Standard.
Yeasin Khan, 41, memecah masuk sebuah kedai di kawasan AR Khan Bazar dan terperangkap pada Rabu lalu selepas mendapati terdapat kehadiran orang ramai di pasar, kata polis Metropolitan Bandar, Asaduzzaman.
Lelaki itu menghubungi polis untuk mendapatkan bantuan kerana bimbang dipukul oleh penduduk tempatan jika ditangkap.
Apabila polis bertanya mengapa dia tidak keluar dari kedai, Yeasin memberitahu bahawa dia mengambil masa yang lama untuk mengumpul barang-barang yang dicuri.
Dia selesai mengumpulkan barang-barang itu selepas waktu pagi dan orang ramai mula berkumpul di pasar ketika itu.
“Dalam keadaan itu, jika Yeasin keluar, dia akan dipukul oleh perusuh,” jelas Asaduzzaman.

Pemilik kedai, Jhantu berkata, dia tidak menyedari bahawa seorang pencuri memasuki kedainya dan membungkus barang di dalam begnya.
Polis kemudian menahan Yeasin di lokasi kejadian selepas menyelamatkannya dari kedai, kata Asaduzzaman. – Agensi


Vivy hampir jadi mangsa penyeluk saku di London
Oleh NUR AL-FAIRUZA SYARFA NOR SAIDI

23 Oktober 2022, 3:37 pm
PETALING JAYA – Bercuti di negara maju seperti United Kingdom (UK) tidak menjanjikan keselamatan 100 peratus dan perihal itu terjadi kepada personaliti televisyen popular, Vivy Yusof  apabila dia hampir menjadi mangsa penyeluk saku di bandaraya elit, London.
Vivy atau nama sebenarnya, a Vivy Sofinas Yusof, 34, berdepan detik cemas menceritakan dengan terperinci setiap kejadian yang terjadi sepanjang hari pertama berada di sana bersama keluarganya.
“Saya hampir diseluk saku di Jalan Oxford semasa mendukung Idris, dan tangan sebelah lagi sedang memegang Sarah.
“Seorang perempuan tiba-tiba menyeluk tangannya ke dalam beg tangan saya manakala rakannya sedang berada dalam posisi bersedia untuk membantu.
“Syukur kepada Allah lampin Idris berada di atas sekali lalu saya terus menjerit ke arah dua wanita terbabit,” ujar usahawan wanita itu.
Sementara itu, wanita bekerjaya itu sempat berkongsi babak kelam-kabutnya menguruskan anak-anaknya bersama suaminya tanpa bantuan dari pembantu sepanjang hari pertama di London.
Menurutnya, selain berdepan situasi cemas dia juga sibuk melayan karenah anak-anaknya yang menunjukkan pelbagai ragam.

“Mariam dan Sarah sering bergaduh manakala Daniel pula menangis nak balik Malaysia sewaktu makan tengah hari disebabkan apartmen kami tidak menyediakan Wi-Fi.
“Idris pula kuat makan hingga perlu menukar lampinnya berkali-kali namun ada ketika di Selfridges apabila ingin menukar lampin Idris, bilik menukar lampin itu tidak boleh dibuka. Kenapa buat bilik untuk bayi tetapi dikunci?
“Ada ketika dimana Idris dan Sarah tidur pada waktu yang sama dan kami harus bergilir menggendongnya kerana kami cuma ada satu kereta sorong,” rungut Vivy.
Dalam pada itu, dia juga berkongsi pendapat mengenai apartmen yang diduduki olehnya sekeluarga yang tidak mesra kanak-kanak.
Hal ini kerana, apartmen tersebut dipenuhi dengan radiator panas dan dia kerap menghalang Idris daripada merangkak disebabkan risau anaknya itu akan menghampiri dan terbakar.
Walaupun terpaksa melayan karenah anak-anak, Vivy sempat mengambil beberapa keping gambar menunjukkan pakaian yang digayakan olehnya. – KOSMO! ONLINE


Piala AFC: Kealpaan musnah harapan KL City
Oleh KOSMO!

23 Oktober 2022, 3:22 pm
KUALA LUMPUR – Pasukan Kuala Lumpur City (KL City) menerima pengajaran berharga selepas akur dengan status naib juara apabila tewas 0-3 kepada wakil Oman, Al Seeb di Stadium Nasional Bukit Jalil semalam.
Ketua jurulatih skuad Warga Kota, Bojan Hodan mengakui kegagalan menyempurnakan beberapa peluang terhidang pada awal saingan selain kesilapan individu telah menghukum pasukan dalam usaha mencipta sejarah tersendiri.
Kata Hodak, saingan mungkin berbeza sekiranya barisan pemain dapat menyerap tekanan selain tidak terburu-buru dalam usaha melakukan serangan ke kubu pasukan lawan
“Seperti yang saya katakan sebelum perlawanan bahawa mereka (Al Seeb) pasukan yang berkualiti dan jika pemain buat kesilapan, pasukan akan dihukum.
“Bagi mengharungi perlawanan seperti ini, anda perlu mempamerkan permainan yang sempurna tetapi ada ketika ia bergantung kepada nasib.
“Jika kami dapat jaringkan gol pertama (pada awal permainan), mungkin perlawanan akan berbeza.

“Namun, pasukan lawan yang hanya memiliki dua peluang terbaik dapat menjaringkan tiga gol kerana satu lagi menerusi sepakan penjuru yang sepatutnya boleh dielakka ,” katanya selepas tamat perlawanan semalam.
Pada perlawanan tersebut, Al Seeb mencipta sejarah tersendiri apabila menjadi kelab Oman pertama menjuarai trofi Piala AFC hasil jaringan dilakukan oleh Ali Sulaiman Al Busaidi, Abdul Aziz dan Muhsen Saleh Al Ghassani.
KL City pula gagal mengulangi ‘magis’ yang dilakukan oleh Johor Darul Ta’zim (JDT) yang menjadi kelab Malaysia dan Asia Tenggara pertama menang Piala AFC pada edisi 2015. – KOSMO! ONLINE